Golman Kostarike Kejlor Navas bezuspešno pokušava da zaustavi šut Aleksandra Kolarova (Foto: AP/Vadim Ghirda)\nFudbalska reprezentacija Srbije ostvarila je pobedu na startu Svetskog kupa protiv selekcije Kostarike - 1:0 (0:0). Jedini gol u Samari, u prvoj utakmici grupe "E" postigao je kapiten "orlova" Aleksandar Kolarov iz slobodnog udarca u 56. minutu.\nSrbija je imala još nekoliko dobrih prilika, pre svega Aleksandar Mitrović, ali je golman Kejlor Navas izvanredno reagovao.\nDefanzivac Zenita iz Sankt Peterburga Branislav Ivanović postao je rekorder po broju nastupa za reprezentaciju, pošto mu je duel sa Kostarikom bio 104. u karijeri, čime je prevazišao Dejana Stankovića.\nU drugoj utakmici grupe "E" Brazil i Švajcarska igrali su nerešeno - 1:1 (1:0). Brazilci su poveli u 20. minutu lepim golom Felipea Kutinja, a izjednačio je Stiven Zuber u 50.\nSrbija, koja posle prvog kola vodi u grupi "E" sa tri boda, sledeću utakmicu igra 22. juna u Kalinjingradu protiv Švajcarske, a pet dana kasnije završava takmičenje po grupama duelom sa petostrukim svetskim prvakom - Brazilom.\nIznenađenje dana priredila je selekcija Meksika, koja je na startu takmičenja u grupi "F" pobedila zvaničnog svetskog prvaka Nemačku - 1:0 (1:0). Jedini gol posrigao je Irving Lozano u 35. minutu na asistenciju Čičarita. Nemci su tako postali tek četvrti svetski šampion, koji je na sledećem Mundijalu startovao porazom, posle Argentine 1994, Francuske 2002. i Španije 2014.


Trenutno u Poliglotskom Ćošetu - oradio.rs\nTrenutno u Poliglotskom Ćošetu\nKada je reč o samom izložbenom prostoru ovog interesantnog mesta, Ljiljana Kosijer, koja je i bibliotekarka u Ćošetu, kaže da su Novosađani redovni posetioci svih programa i izložbi u velikom jer se nudi interesantno koncipiran i nesvakidašnji program.\nIzložbeni prostor ogranka Gradske biblioteke „Anica Savić Rebac“ popularno Poliglotsko ćoše trenutno je posvećen umetničkim radovima čuvenog indijskog pesnika Rabindranata Tagorea. Izložba je nedavno otvorena, a Novi Sad je posetila i ambasadorka Indije Narinder Čauhan.\nPredstavljene su digitalne fotografije umetničkih dela ovog nobelovca, a kako kaže moderatorka programa najposećenijeg ogranka gradske biblioteke Ljiljana Kosijer, Ćoše je bilo prepuno zainteresovanih Novosađana koji su na ovaj način pokazali koliki je značaj ovog pesnika u Srbiji.\n"Na samoj večeri otvaranja ovaj ogranak je bio veoma živ i sa puno posetilaca i to baš kad je bio Dan grada. Velika posećenost u ovom ogranku je baš tako pokazala kolika zainteresovanost građana za ovu izložbu", rekla je Kosijer.\nIzložba se i dalje posećuje uprkos tome što ogranak ima specifično radno vreme, koje se uvek može proveriti i na Fejsbuk stranici, a izložba je otvorena do 13. februara.\nKada je reč o samom izložbenom prostoru ovog interesantnog mesta, Ljiljana Kosijer, koja je i bibliotekarka u Ćošetu, kaže da su Novosađani redovni posetioci svih programa i izložbi u velikom broju jer se nudi interesantno koncipiran i nesvakidašnji program.\nZainteresovani svakog poslednjeg petka u mesecu mogu da razgovaraju na ruskom i o ruskoj istoriji, dok je nedavno veliku pažnju privukla egzibicija – Tradicija kulture sipanja kineskog čaja. Sve događaje u ovom nesvakidašnje popularnom mestu kulture možete pratiti na sajtu Gradske biblioteke ali i na Fejsbuk stranici Poliglotskog ćošeta.


NALED: Stručna grupa Vlade Srbije počela izradu novog Nacionalnog programa za suzbijanje sive ekonomije - Pirot Plus Online\nNALED: Stručna grupa Vlade Srbije počela izradu novog Nacionalnog programa za suzbijanje sive ekonomije\n20. maj 2021. 08:34 Privreda Pirot Plus Online\nNa sednici Stručne grupe za suzbijanje sive ekonomije, koja okuplja predstavnike sedam ministarstava i drugih resornih institucija, NALED-a i privrede okupljene u Savezu za fer konkurenciju, predstavljen je koncept novog programa koji će imati četiri cilja – jačanje nadzora nad sivom ekonomijom iprocesuiranja, unapređenje postupaka poreskog nadzora, fiskalno i administrativno rasterećenje odgovorne privrede i edukacija i promocija legalnog poslovanja.\nSva ministarstva, inspekcije i privreda doprineli su da u potpunosti ili delimično sprovedemo 71,2% mera prethodnog Nacionalnog programa i to je jedan od programa koji ima najveći stepen realizacije. U međuvremenu značajno se odmaklo i sa uvođenjem digitalne fiskalizacije i eFaktura, kao i proširenjemelektronske procedure prijave povremenih radnika na nove delatnosti i sigurna sam da ćemo do kraja godine realizovati dodatne mere iz prethodnog akcionog plana tako da imamo dobar zalet da novi program bude još bolje implementiran – izjavila je Jelena Bojović, direktorka za regulatornu reformu u NALED-u.\nInspekcije su jedan od glavnih alata za suzbijanje sive ekonomije i EBRD je podržala niz aktivnosti koje su pomogle uspostavljanju sistema eInspektor koji je umrežio 37 republičkih inspekcija. Doprineli smo donošenju oko 150 pravnih akata koji su unapredili i harmonizovali inspekcijski nadzor i više od 800 kontrolnih listi po kojima inspektori kontrolišu privredu. Takođe smo pomogli usvajanje plana za zapošljavanje 1.272 inspektora tokom tri godine i više od 800 inspektora je prešlo u više zvanje što će poboljšati njihov materijalni položaj i motivaciju za rad – rekla je Ćirković i dodala da je na početku pandemije uspostavljen Kontakt centar republičkih inspekcija za prijavljivanje sive ekonomije koji je primio više od 22.000 predstavki građana i privrede.


Obeležen Dan borca - YU ECO RTV\nNaslovna / Društvo / Obeležen Dan borca\nMiljana Crnogorac 4 јула, 2018\tDruštvo Napiši komentar 96 Pregledi\nPolaganjem venaca kod spomenika Žrtvama fašizma, kao i kod spomenika „Njihovoj vernosti“, obeležen je 4. jul- Dan borca.\nNa današnji dan, pre 77 godina, doneta je odluka o podizanju narodnog ustanka protiv tada nepobedive velesile Nemačke i njenih saveznika, a ustanak je podignut nekoliko dana kasnije, odnosno 7. jula.\nDanas, više od sedam i po decenija po donošenju odluke o podizanju ustanka, položeni su venci u znak poštovanja prema svim borcima iz Drugog svetskog rata, kao i poginulim pobrcima u ratovima devedesetih. Iz SUBNOR-a poručuju da smo dužni da se sećamo onih koji su dali živote za otadžbinu.\nDa je velika obaveza svih nas da se sećamo boraca koji su dali živote za oslobođenje, poručio je i zamenik predsednika Skupštine grada Veljko Vojnić. On je dodao da današnji dans služi i kao opomena da se zlo poput fašizma više nikada ne sme ponoviti.\nIspred lokalne samouprave venac su položili predsednik Skupštine grada Tivadar Bunford i zamenik predsednika Skupštine grada Veljko Vojnić, a polaganjem venca počast žrtvama odao je i načelnik Severnobačkog okruga Dragi Vučković. Vence su položili i predstavnici GO SUBNOR-a, predsetavnici Jevrejske opšrine, predstavnici komunista Subotice -centar „Tito“, kao i predstavnici Gradskog odbora SPS-a.\nPrethodna Besplatne radionice tokom leta za decu\nSledeća Zahvaljujući Vladi Japana Dispanzer za žene i decu dobio novi krov


LG profesionalni monitor sa smart i webOS platformom (1)\nLG profesionalni monitor sa smart i webOS platformom (2)\nLG transparentna vrata za frižider sa integrisanim displejem (1)\nLG transparentna vrata za frižider sa integrisanim displejem (2)\nLG ULTRA HD profesionalni monitor sa dijagonalom 98 inca (1)\nLG ULTRA HD profesionalni monitor sa dijagonalom 98 inca (2)\nPDF verzija: LG predstavlja napredna poslovna rešenja na ISE 2015 sajmu\nBeograd, 10. februar 2015. godine – Kompanija LG Electronics (LG) predstaviće svoje inovativne profesionalne monitore na ISE 2015 sajmu, koji će se održati u Amsterdamu, od 10. do 12. februara. LG će predstaviti linije svojih profesionalnih monitora i televizora, uključujuči i ULTRA HD profesionalni monitor dijagonale 105 inča, webOS rešenja, transparentna vrata za frižider sa integrisanim displejom i još mnogo toga. Profesionalni monitori kompanije LG, vodeći u industriji, povećaće efikasnost javnih prostora, uključujući prodavnice, aerodrome, škole, restorane, hotele, bolnice i kancelarije.\nLG će takođe predstaviti i svoju najnoviju liniju komercijalnih monitora sa smart platformom i Hotel televizore sa webOS platformom, koja poboljšava iskustvo omogućavajući sistemskim integratorima pristup korisnom sadržaju i razvijanju aplikacija koje odgovaraju njihovim potrebama.\nUz pomoć webOS platforme, LG komercijalni monitori sa smart platformom mogu biti momentalno ažurirani uz pomoć smart telefona ili tableta. WiFi opcija eliminiše potrebu za konekciju putem žice ili skupu internu mrežnu infrastrukturu. Hotel televizor sa webOS platformom ne samo da gostima omogućava da prime informacije o sadržajima i atrakcijama koje nudi sam hotel, već i da uživaju u filmskom i televizijskom programu.\nNa ISE 2015 sajmu, LG će takođe prikazati svoja najnovija Room Management Systems (RMS) rešenja, koja omogućavaju televizorima pristup korisnim informacijama, ali i kontrolu osvetljenja, grejanja, klimatizacije, pa čak i položaja zavesa bežičnim putem, tako da gost ne mora čak ni da napusti svoj krevet.\nPosetioci ISE 2015 sajma imaće priliku da vide i transparentna vrata za frižider sa integrisanim displejom koja omogućavaju propuštanje više svetlosti, štedeći električnu energiju.\nLG će izložiti i Mirror Display, ogledalo koje celom svojom dužinom inkorporira ekran osetljiv na dodir. Uz pomoć funkcije Virtual Fitting, korisnici mogu da isprobavaju različitu odeću, bez ulaska u kabinu za presvlačenje. Štaviše, oni mogu da menjaju boju garderobe jednostavnim pritiskom ekrana.\nOva kompanija će predstaviti i ULTRA HD liniju profesionalnih monitora sa ekranima dijagonala 84, 98 i 105 inča. Sve proizvode odlikuje izuzetno kvalitetan prikaz slike, čak četiri puta oštriji nego kod običnih, Full HD ekrana. Inovativna funkcija Interactive White Board (IWB) omogućava korisnicima da podele beleške sa sastanka ili plan lekcija dok su školi ili kancelariji, i to uz pomoć laptopa ili tableta sa internet konekcijom. Ova funkcija može bežično da se kontroliše uz pomoć uređaja koji koriste istu mrežu.\n„Izuzetno nam je drago što ćemo imati priliku da na ISE 2015 sajmu predstavimo liniju inovativnih profesionalnih monitora za naše poslovne korisnike širom sveta. Širićemo prisustvo našeg brenda na globalnom tržištu komercijalnih profesionalnih monitora uspostavljanjem partnerstava sa istaknutim kompanijama za sistemsku intergraciju. Verujemo da će takve saradnje biti neprocenjive za razvoj naših poslovnih mogućnosti“, rekao je Hyoung-sei Park, potpredsednik i šef odseka za Information Display Business u kompaniji LG Home Entertainment.\nSvi posetioci ISE 2015 sajma imaće priliku da se i sami uvere u inovativnost rešenja i proizvoda kompanije LG.


Kome će biti omogućeno da na sahrani princa Filipa sedi blizu kraljice, a nisu članovi porodice? - Telegraf.rs\n14/04/21 | 12:21 ≫ 12:22\nPrinc Filip biće sahranjen u subotu, a detalji njegove sahrane biće poznati sutra\nKraljica Elizabeta Druga će nositi masku i najverovatnije sedeti odvojeno od ostataka porodice na sahrani svog supruga princa Filipa, zbog strogih epidemioloških mera koje su na snazi u Velikoj Britaniji.\nBritanske vlasti najavile su da će svi koji budu prisustvovali sahrani morati da nose maske u zatvorenom prostoru. Pored maski, članovi porodice i najuži prijatelji preminulog princa moraće da poštuju i fizičko rastojanje od dva metara.\nMeđutim, 94-godišnja kraljica sedeće sama tokom sahrane svog supruga, odvojena od ostatka porodice. Najuži članovi kraljevske porodice sedeće podeljeni na osnovu domaćinstva iz kojih dolaze u okviru kraljevske porodice.\nPortparol Bakingemske palate je u izjavi za britanski Telegraf rekao da će se tokom službe poštovati sve epidemiološke mere. Opelo će biti održano u subotu u kapeli u Vindzoru, a ostali detalji u vezi sahrane biće saopšteni sutra.\nPrema pisanju Dailymail-a, jedina osoba koja bi mogla da sedi pored kraljice je lični sekretar preminulog vojvode Arči Miler-Bekvel. On će biti među 30 osoba kojima je domogućeno da prisustvuju opelu. Pošto je on član najužeg kruga kraljičinog domaćinstva, postoji mogućnost da će jedino njemu biti dozvoljeno da sedi blizu kraljice.\nIako je nakon smrti princa Filipa, kraljevska porodica najavila dvonedeljnu žalost, kraljica je ipak juče bila domaćin ceremonije odlaska u penziju prvog čoveka dvorske službe, koji rukovodi poslovima kraljevske porodice i dvora i tradicionalno nosi plemićku titulu grofa do odlaska u penziju, kada postaje lord Čembrlen. Penzionisani lord bio je na najvišoj oficirskoj poziciji u kraljičinom domaćinstvu, a zadužen je i za organizaciju prinčeve sahrane, odnosno sprovođenje operacije poznate kao Četvrti most.\nPodsetimo, mnogi članovi kraljevske porodice, ali i njegovi prijatelji proteklih dana, dirljivim rečima opraštaju se od preminulog vojvode od Edinburga.\nPrinc Vilijam je u svom obraćanju rekao da će mu jako nedostajati njegov deda, zahvalan mu je na svim momentima koje je njegova porodica provela sa njim, a na kraju mu je i obećao da će nastaviti da podržava kraljicu u godinama koje slede.\nVojvodin sin princ Endru, rekao je da je Filipovom smrću Britanija izgubila svog deku nacije, kao i da je njegova smrt bila veliki šok za sve.\nKraljičin naslenik princ Čarls, u svojoj izjavi za medije rekao je da je njegov otac izuzetno predano služio kraljici Elizabeti, kraljevskoj porodici, Velikoj Britaniji i Komonveltu, izražavajući zahvalnost za dirljive pohvale pokojnom vojvodi koje stižu sa svih strana.\nSahrana princa Filipa najavljena je za subotu, a kraljičin suprug biće sahranjen uz najveće vojne i državne počasti.


Dostupne rezervacije i za evropske vozove | PC Press\nDostupne rezervacije i za evropske vozove\n25. septembar 2013. Jovana Milićević\nDruga međunarodna konferencijа evropskog železničkog rezervacionog sistema – EPA FORUM, održana je u Subotici početkom septembra.\nOrganizator konferencije bile su “Železnice Srbije”, a učestvovala su i predstavnici 14 železničkih uprava iz Nemačke, Mađarske, Holandije, Austrije, Švajcarske, Belgije, Francuske, Slovenije, Slovačke, Hrvatske, Poljske, Rumunije i Luksemburga.\nNa konferenciji su u prvom delu dogovarani kapaciteti za rezervacije za novi red vožnje 2013/2014, dok je u drugom delu organizovan forum, na kome su učesnici upoznati sa novim interfejsom EPA- sistema, kao i softverom koje će članice ovog sistema moći da koriste od reda vožnje 2014/15.\nModeratori konferencije bili su Volfgang Krauze i Štefan Egenvajler, predstavnici Nemačkih železnica, koji su učesnicima skupa prezentovali novine u radu EPA-sistema.\nEvropski rezervacioni sistem – EPA, inače, železničkim upravama članicama omogućava rezervisanje mesta u većini evropskih vozova. Članice EPA sistema dva puta godišnje organizuju forum, u martu i septembru. Na ovim skupovima železničke uprave se upoznavaju sa tehničkim unapređenjem sistema za rezervaciju karata i utvrđuju kapaciteti koji će biti na raspolaganju korisnicima sistema.\n“Železnice Srbije”, inače, postale su član EPA sistema od 2004. godine uvođenjem jednog terminala u železničkoj stanici Beograd, uz korišćenje nemačkog programa za pristup rezervacionom sistemu. Od 2009. godine Sektor za informacione sisteme i informatičke tehnologije, u saradnji sa Sektorom za prevoz putnika, razvio je aplikaciju kojom su se srpske železnice uključile u ovaj međunarodni rezervacioni sistem.\nU EPA sistem povezano je 20 terminala na putničkim blagajnama naše železnice, tako da su putnicima iz Srbije dostupne rezervacije mesta u velikom broju vozova mnogih evropskih železničkih uprava. Zahvaljujući ovom sistemu i “Železnice Srbije” prodaju svoje prevozne kapacitete na evropskom železničkom tržištu. Pored terminala na železničkim stanicama srpskih železnica, prodaju karata i rezervacija preko ovog sistema obavlja i pet agencija u Srbiji, koje su potpisale ugovor sa “Železnicama Srbije”.\nTagovi: Železnice Srbije\n← Naredni nivo poslovanja\nNovi Kindle tableti sa 24/7 podrškom →


NESTVARAN MEČ U SENTI! 12 golova, TSC pao u penal-seriji, uz dva igrača manje! (VIDEO) - Naši u svetu\nNESTVARAN MEČ U SENTI! 12 golova, TSC pao u penal-seriji, uz dva igrača manje! (VIDEO)\nObjavljeno 18/09/20 u 09:30\nFudbaleri TSC-a nisu uspeli da se plasiraju u treće kolo kvalifikacija za Ligu Evrope, pošto su sinoć u neverovatnom meču u Senti eliminisani od rumunskog FCSB-a posle penal-serije, pišu sportske.net.\nRezultat za rubriku ”Verovali, ili ne” – posle regularnih 90 minuta bilo je 4:4, na kraju produžetaka 6:6, a TSC je meč zavrđio sa dva igrača manje!\nNa kraju, u penal seriji 5:4 za rumunski klub koji će se u sledećoj rundi sastati sa češkim Liberecom! Jedini neprecizan sa bele tačke bio je Banjas u trećoj seriji.\nTreba dodati i da je FCSB jedva skupio igrače za ovu utakmicu s obzirom na veliki broj zaraženih od koronavirusa u njihovom timu.\nTSC je sjajno započeo meč, golovima Milićevića u 11. minutu na asistenciju Zeca, pa Borka Duronjića tri minuta kasnije posle saradnje sa Nenadom Lukićem, poveo je sa 2:0 i delovalo je da desetkovana ekipa FCSB-a neće imati snage da odgovori.\nAli, nisu se predavali Rumuni, i u 25. minutu preko Komana su prepolovili prednost ekipe iz Bačke Topole. Pravi problemi za TSC počinju, ipak, od završnice prvog poluvremena kada je Ponjević isključen, pa je trener Zoltan Sabo reagovao uvođenjem beka Nemanje Petrovića umesto napadača Duronjića.\nBrojčanu prednost FCSB koristi već posle pet minuta igre u drugom poluvremenu, kada je Man izjednačio na 2:2, ali već u narednom minutu TSC vraća prednost posle prekida, kada se Antonić najbolje snašao pred golom nesigurnog i neiskusnog golmana Dukana – 3:2.\nMeđutim, ”promaja” u odbrani TSC-a je preterano duvala večeras, pa gosti u 63. minutu stižu i do jedanaesterca koji je skrivio Balaž, a Denis Man sa bele tačke pogađa za 3:3.\nDelovalo je da će regularni tok meča biti završen tim rezultatom, ali onda je uslediola prava ”ludnica” u nadoknadi vremena.\nNajpre u drugom minutu nadoknade Balaž postiže autogol, nespretnom reakcijom posle centaršuta gostiju sa leve strane, ali na drugoj strani odmah uzvraća kapiten Tomanović. Prihvatio je na grudi dugu loptu koja mu je bila upućena, okrenuo se i poslao je u donji levi ugao Dukanovog gola – 4:4!\nUsledili su produžeci, tokom kojih Vladimir Silađi čini dve velike usluge gostima iz Bukurešta. Najpre je propustio stopostotnu prikliku kada je bio sam pred golmanom Dukanom, koji brani njegov udarac, a onda u 103. minutu oštro startuje na protivničkog igrača i dobija direktan crveni karton!\nGosti odmah to koriste i već u sledećem napadu Man pogađa za 4:5. Na izmaku snaga bili su dmaći fudbaleri, ali već u sledećem minutu Janko Tumbasević donosi novo izjednačenje TSC-u – 5:5!\nTim rezultatom se ušlo u drugi produžetak, a kada je Petre i 108. minutu pogodio za 5:6, delovalo je da više nema nade za TSC. Ali, tako nisu bislili Banjac i kapiten Tomanović, koji je odlično ispratio akciju i centaršut svog saigrača i udarcem glavom sa oko pet – šest metara smestio loptu u mrežu za 6:6!!!\nUsledila je penal serija i trenuci odluke:\n1. serija, Tomanović 1:0 za TSC – Morucan 1:1\n2. serija, Zec 2:1 – Perijanu 2:2\n3. serija, Banjac neprecizan, brani Dukan – Panciru 2:3\n4. serija, Antonić 3:3 – Petre 3:4\n5. serija, Đurić 4:4 – Man 4:5, Steaua ide dalje!\n“Težak udarac, tu radi 116.000 ljudi”: Kako odluka Nemačke da Beč proglasi za rizičan korona region utiče na turizam\nSad je i zvanično – Naš Sergej je najbolji! (FOTO)\nAustrijski fudbal pretrpeo velike rupe u korona krizi, važno produženje fonda za…\nGOTOVO – Ovo su Zvezdine prepreke ka evropskom proleću\nNapravili šou na stadionu! “Ovako se ide u Evropu”: Za Kataija od Borjana…\nAustrijanci pohrlili na stadion pre zabrane, 10 HILJADA navijača na stadionu


MIA aplikacija dostupna građanima Sombora i Šapca od septembra - Sombor portal\nПочетна Сомбор MIA aplikacija dostupna građanima Sombora i Šapca od septembra\nMIA aplikacija dostupna građanima Sombora i Šapca od septembra\nGradovi Sombor i Šabac su prvi u Srbiji koji će ponuditi građanima brojne informacije putem nove MIA čet aplikacije (Municipal inteligent asistent), a cilj je ušteda vremena kroz savremen način komunikacije putem digitalnih platformi. Aplikacija je besplatna i koristiće se putem veb sajta grada Sombora, Fejsbuk stranice i Vibera.\nInformacije u vezi postupka za dečiji dodatak, identifikacija poreskog duga, izdavanje uverenja, kontakt telefoni i radno vreme gradskih institucija, samo su neke od brojnih informacija koje će od septembra Somborcima pružati aplikacija MIA, kao lični on lajn asistent svakog pojedinca.\n“Primenom ove tehnologije omogućiće se komuniciranje građana i privrede kroz modern kanale komunikacije, a to su viber, fejsbuk i sajt grada i da se pitanja i odgovori dobijaju na jedan efikasan, transaprentan i moderan način”, kaže direktorka za dobru upravu u NALED-u Ana Ilić.\n“Aplikacija je novi i savremni vid komunikacija gde će građanima i privrednicima sa naše terotirije biti dostupno sve ono što im je potrebno za njihovo funkcionisanje i za sve usluge koje treba da obave u gradskoj upravi”, napominje zamenica gradonačelnika Sombora Ljiljana Tica.\nDigitalna platforma za komunikaciju sa građanima biće dostupna svakog dana 24 časa.\nProjekat unapređenja opštinskih usluga u Srbiji i BiH uvođenjem čet aplikacije za opštinske usluge sprovode GIZ, SAGA, NALED i Privredna komora Republike Srpske, u okviru programa koji sprovodi GIZ po nalogu nemačkog Saveznog ministarstva za ekonomsku saradnju i razvoj (BMZ).\nПретходниJapan srušio rekord – najbrži internet svih vremena\nСледећиĐoković pred Tokio: Ovo zlato je cilj od početka sezone


Usvojene izmjene o sticanju statusa kvalifikovanog kupca - Klix.ba\nFERK Usvojene izmjene o sticanju statusa kvalifikovanog kupca\n14.12.2011. u 18:50\nRegulatorna komisija za električnu energiju u FBiH /FERK/ usvojila je danas na sjednici u Mostaru Pravilnik o izmjenama i dopunama Pravilnika o izvještavanju i Pravilnik o izmjenama i dopunama Pravilnika o sticanju statusa kvalifikovanog kupca - saopšteno je iz ove komisije.\nIzmjenama i dopunama Pravilnika o izvještavanju usklađene su odredbe koje se odnose na propisani kontni okvir i sadržinu konta u kontnom okviru za privredna društva koja poslovne knjige vode po Regulatornom kontnom planu, a odnose se na propisane tabele, obrasce i podatke sa odredbama Regulatornog kontnog plana.\nUsvojeni Pravilnik o izmjenama i dopunama Pravilnika o sticanju statusa kvalifikovanog kupca navodi da su status kvalifikovanog kupca stekli svi kupci osim onih iz kategorije potrošnje domaćinstva, koji ovaj status mogu steći od 1. januara 2015. godine.\nU saopštenju se navodi da je prelazni period u kojem kvalifikovani kupci imaju mogućnost da se snabdijevaju od snabdijevača po svom izboru na tržištu ili po regulisanim tarifama je produžen i traje do 31. maja 2012. godine.\nFERK je na današnjoj sjednici donio i rješenja po prijedlozima dozvola za rad - licenci za obavljanje elektroprivredne djelatnosti snabdijevanje električnom energijom prvog reda, podnosioca zahtjeva Javnog poduzeća "Elektroprivreda Hrvatske zajednice Herceg Bosne" DD Mostar i Javnog preduzeća Elektroprivreda BiH DD Sarajevo.\nDonijeta su i rješenja po prijedlogu dozvola za rad - licenci za obavljanje elektroprivredne djelatnosti proizvodnja električne energije podnosioca zahtjeva "Adrija-produkt" DOO Zenica i "Energonova" DOO Sarajevo.\nprije 7h 42m 160\nprije 7h 47m 131\nprije 18h 11m 48\nprije 13h 57m 56


SAD blokira 300 miliona dolara ruskog novca? - 30.06.2015, Sputnik Srbija\nSAD blokira 300 miliona dolara ruskog novca?\nMinistarstvo pravde SAD obratilo se sudu na Menhetnu sa molbom da se blokira 300 miliona dolara zbog istrage o umešanosti ruskih kompanija „Vimpelkom“ i MTS u... 30.06.2015, Sputnik Srbija\nvesti, svet, mts\n09:01 30.06.2015 (Osveženo: 16:19 05.10.2015)\n© Sputnik / Vitalij Belousov / Uđi u foto-galerijuLogotip kompanije "MTS"\nMinistarstvo pravde SAD obratilo se sudu na Menhetnu sa molbom da se blokira 300 miliona dolara zbog istrage o umešanosti ruskih kompanija „Vimpelkom“ i MTS u korupciju u Uzbekistanu, prenosi Blumberg.\nList navodi da, prema verziji američkih vlasti koje su se uključile u istragu pokrenutu u EU, sredstva o kojima se radi mogla su biti dobijena korupcionaškom delatnošću.\nBlumberg navodi da se u dokumentima suda, u koje je imao uvid, kaže da se 300 miliona dolara čuva na računima banaka u Irskoj, Luksemburgu i Belgiji koje pripadaju američkoj korporaciji „Benk of Njujork melon“.\n„SAD tvrde da ’Vimpelkom‘ i MTS koriste mreže predstavničkih kompanija i fiktivnih ugovora za konsultacione usluge kako bi davali mito bliskim rođacima predsednika Uzbekistana Islama Karimova u zamenu za pristup telekomunikacionom tržištu zemlje“, kaže se u članku Blumberga.


Ustravni sud oborio "prohibicioni zakon" | SerbianForum\nUstravni sud oborio "prohibicioni zakon"\nUstavni sud Srbije utvrdio je da Odluka o zabrani prodaje alkoholnih pića u trgovinskim objektima posle 23 časa nije u saglasnosti sa Ustavom i zakonom, pa će zabrana biti oborena.\nBez obzira na to, slična odluka će bez problema zaživeti u Beogradu za dvadesetak dana, dok u Šapcu postoji još od juna prošle godine, piše "Press".\nInicijativu za ocenu ustavnosti i zakonitosti sporne odluke podnelo je u martu 2010. Društvo trgovaca Novog Sada, a Ustavni sud ju je oborio 31. marta ove godine.\nNemanja Starović, nekadašnji predsednik Saveta za javni red i mir Skupštine grada, i jedan od pokretača inicijative za zabranu prodaje alkohola, ipak veruje da se radi o tehničkoj grešci Ustavnog suda.\n"Po svemu sudeći, u pitanju je neka omaška prilikom pisanja odluke, jer je potpuno neverovatno da po Ustavu nije moguće uvesti takvu zabranu", napominje Starović.\nPredsednik Društva trgovaca Novog Sada Aleksandar Čokorilo kaže da očekuje da grad sada ukine zabranu.\n"Ova odluka značajna je za nas, male trgovce, jer se zabrana na veletrgovine nije odnosila", objašnjava Čokorilo i navodi da su pojedini trgovci zbog kršenja gradske odluke prekršajno gonjeni.\nAdvokat Društva trgovaca Ivan Gunjić rekao je da se ovom presudom otvara pitanje naknade štete koju su pretrpeli trgovci.\nS druge strane, u Beogradu tek stupa na snagu odluka, pa će alkohol u trgovinskim objektima nakon 22 časa Beograđani moći da kupuju još 25 dana.\nVlasnicima trgovinskih objekata ako prekrše zabranu slede milionske kazne, dok će smele građane ovaj luksuz koštati čak 250.000 dinara.\nŽeljko Ožegović, član Gradskog veća Beograda, ističe da je cilj smanjenje zdravstvenih problema povezanih sa alkoholizmom.\n"Iako je u Novom Sadu osporena, Odluka o zabrani prodaje alkohola noću u Šapcu funkcioniše bez premca pa ne vidim razlog zašto ne bi uspešno zaživela i u Beogradu", kaže Ožegović.\nŠabac je još u junu prošle godine zabranio prodaju alkohola posle 22 sata. Iako od tada, kako "Press" saznaje, nije podneta nijedna prekršajna prijava, to ne znači da se Šapčani strogo pridržavaju gradske odluke.\n"Dovijam se na razne načine. Ne izdajem fiskalni račun, piće prodajem poznatim mušterijama, a za ostale pokušavam da procenim da nisu slučajno maskirani inspektori", priča jedan od trgovaca iz šabačkog naselja "Kamičak".\nKazne za kršenje ove gradske odluke kreću se od 10.000 do 500.000 dinara.\n"Još nismo dobili zvanični dopis Ustavnog suda. Iskreno ne očekujem bilo kakve tužbe ugostitelja, jer smatram da im nije načinjena opipljiva šteta", kaže za " Press" Igor Pavličić, gradonačelnik Novog Sada.


Vesti online / Vesti / Svet / Gorbačov: Konstatujem početak nove trke u naoružanju\nPoslednji šef Sovjetskog Saveza Mihail Gorbačov u svojoj specijalnoj kolumni za "Njujork tajms" ocenio je da je odluka Vašingtona da se povuče iz Sporazuma o likvidaciji raketa srednjeg i malog dometa objava nove trke u naoružanju.\n- Konstatujem, bila je objavljena nova trka u naoružanju - napisao je on, koji je pre 30 godina bio jedan od potpisnika tog dokumenta između tadašnjeg SSSR-a i SAD.\nPrema mišljenju Gorbačova, povlačenje SAD iz ovog Sporazuma nije prva „žrtva“ militarizacije međunarodne situacije, već je to bio slučaj i 2002. godine, kada se Amerika povukla iz Sporazuma o protivraketnoj odbrani, kao i ove godine iz nuklearnog Sporazuma sa Iranom.\n- Vojni troškovi su se podigli na astronomski nivo i nastaviće da rastu - dodao je.\nPodsetimo, Sporazum o likvidaciji raketa srednjeg i malog dometa potpisan je 1987. godine, potpisnici su bili Gorbačov i tadašnji predsednik SAD Ronald Regan.\nRusiji treba oružje kojim može da uništi Ameriku (VIDEO)


Auto-put i pruga Bar-Beograd strateški značajni za Crnu Goru i Srbiju - Moja Crna Gora\nAuto-put i pruga Bar-Beograd strateški značajni za Crnu Goru i Srbiju\nProjekti auto-puta Bar-Boljare-Beograd i željezničke pruge Bar-Vrbnica-Beograd prvi su na listi strateški značajnih i za Crnu Goru i za Srbiju, saopšteno je danas iz Ministarstva saobraćaja i pomorstva, nakon što je u Beogradu održan prvi sastanak Koordinacionog i Operativnog tima na realizaciji infrastrukturnih projekata vlada dvije zemlje.\nU Ministarstvu ističu da će se lista značajnih projekata, koja je danas otvorena, po potrebi proširivati i sa ostalim resorima/projektima u oblasti saobraćajne infrastrukture i usluga.\n“Za realizaciju navedenih projekata potrebno je unaprijediti saradnju u cilju osiguranja zajedničkog nastupa prema trećim zainteresovanim stranama-finansijerima, izvođačima radova, konsultantima”, navode u Ministarstvu.\nKako dodaju, predstavnici crnogorske i srpske delegacije su razmijenili detaljne informacije o tekućim i planiranim aktivnostima, a poseban akcenat stavljen je na projekat auto-puta Beograd-Južni Jadran.\n“Kolege iz resornog ministarstva Srbije su informisale crnogorsku delegaciju da je u toku izrada i Prostornog plana posebne namjene za regiju u kojoj je planirana trasa auto-puta od Požege do granice sa Crnom Gorom. Takođe, dogovoreno je da do kraja sedmice Operativni timovi elektronski razmijene raspoloživu studijsku i tehničku dokumentaciju, sa fokusom na do sada urađenu projektnu dokumentaciju i podloge na kojima je rađena”, ističe se u saopštenju.\nTokom susreta je razmatrano i kako što kvalitetnije predstaviti projekte, u susret Trećem sastanku ministara saobraćaja Kine i zemalja centralne i Istočne Evrope, koji će se održati 16. i 17. oktobra u Beogradu.\n“Cilj Operativnih timova je da do tog perioda obiđu teren, pripreme podlogu i odrede lokacijski tačku spajanja trase auto-puta Beograd-Bar (Južni Jadran) i na taj način se stvore preduslovi za potpisivanje određenog sporazuma za kontaktnu tačku između Crne Gore i Srbije, čime će dodatno otvoriti mogućnosti za prekograničnu saradnju”, naglašavaju u Ministarstvu.\nCrnogorsku delegaciju predvodila je državna sekretarka u Ministarstvu saobraćaja i pomorstva Angelina Živković, dok su srpsku delegaciju predvodili državni sekretari u Ministarstvu građevinarstva, saobraćaja i infrastrukture Srbije Miodrag Poledica i Aleksandra Damjanović.\nKoordinacioni i Operativni tim formirani su u skladu sa Memorandumom o razumijevanju i saradnji na realizaciji infrastrukturnih projekata između vlada Crne Gore i Srbije, koji su 23. jula potpisali ministar saobraćaja i pomorstva Osman Nurković i potpredsjednica Vlade Srbije Zorana Mihajlović.\nTags auto put Ministarstvo saobraćaja i pomorstva projekti željeznica


PREDSJEDNIK SUDA BOSNE I HERCEGOVINE U POSJETI KAZNENO-POPRAVNOM ZAVODU SARAJEVO - Sud Bosne i Hercegovine\nPredsjednik Suda Bosne i Hercegovine Ranko Debevec danas, 5. februara 2020., posjetio je Kazneno-popravni zavod poluotvorenog tipa Sarajevo, gdje ga je ugostio direktor, gospodin Faruk Zubčević.\nSud Bosne i Hercegovine snažno je opredijeljen za međuinstitucionalnu saradnju, kroz razvijanje dijaloga u cilju poboljšanja vršenja svojih nadležnosti i nadležnosti partnerskih institucija, u skladu sa zakonom.\nTim povodom, predsjednik Suda Bosne i Hercegovine danas je posjetio KPZ Sarajevo gdje ga je na radnom sastanku ugostio direktor Faruk Zubčević. Tokom posjete obišli su prostorije i sektore Zavoda u kojima su unaprijeđeni sigurnosni, tehnički i kadrovski nivoi zaštite, opremljenosti i profesionaliziranja službenika.\nTokom radnog sastanka, predsjednik Suda se interesovao za mjere zaštite i sigurnosti, posebno kad su u pitanju pritvorena lica po odlukama Suda Bosne i Hercegovine. Direktor Zubčević je predsjednika informisao o stanju u Zavodu, statusu lica koja se tu nalaze po odlukama Suda BiH i mjerama koje su poduzete u cilju unapređenja važnih segmenata u infrastrukturi. Sagovornici su istakli dobru dosadašnju saradnju i komunikaciju, te se snažno opredijelili za dalji razvoj i efikasnost.\nU drugom dijelu posjete, predsjednik Suda i direktor Zavoda, sa saradnicima, obišli su renovirane pritvorske ćelije, video-centar iz kojeg se sa preko 100 kamera visoke rezolucije kontroliše unutrašnjost i okolina Zavoda, zdravstvenu službu, te sobu za posebne kategorije rizičnih zatvorenika i pritvorenika, kojima je neophodno osigurati boravak u skladu s najvišim standardima. Predsjednik Suda se posebno interesovao za kontrolu ulaska i kretanja po Zavodu, o čemu su mu prezentovani savremeni sistemi na nadzor od ulaznog podesta s maksimalnim nivoom fizičke i informatičke opremljenosti, vanjski i unutrašnji perimetri, te različiti senzori koji kontrolišu kretanje, kako djelatnika Zavoda tako i posjetilaca. Predsjednik Suda je ocijenio značajno unaprijeđenim sisteme sigurnosti, zaštite i opremljenosti.\nNa kraju posjete, predsjednik Suda je, u skladu sa članom 146. Zakona o krivičnom postupku Bosne i Hercegovine, posjetio optuženog koji mjeru pritvora izdržava u KPZ Sarajevo po odluci Suda BiH.


Zašto kažeš Sirija, a misliš na Libiju - Dvostruki veto u Savetu bezbednosti - Nedeljnik Vreme\nSAVET BEZBEDNOSTI UN: Sukob oko Sirije / fotografije: reuters\n12. 10. 2011. / 17.48\nMada se u SB diskutovalo o Siriji, svima je bilo jasno da iznad svega što se govori lebdi senka Libije. Ruski predsednik Dmitrij Medvedev je, pravdajući upotrebu veta, rekao da su autori teksta rezolucije odbili da uvrste ruski predlog odredbe o zabrani strane vojne intervencije u Siriji, i da bi predložena rezolucija otvorila put vojnoj akciji. "To znači samo jedno, da naši partneri u SB UN ne isključuju ponavljanje libijskog scenarija", rekao je Medvedev. Veto protiv novih sankcija Siriji uložila je i Kina\nRusija i Kina su 4. oktobra u Savetu bezbednosti Ujedinjenih nacija stavile veto na nacrt rezolucije, kojom se sirijskom režimu preti novim sankcijama zbog nasilnog gušenja demonstracija. Rezoluciju su sastavile Francuska, Britanija, Nemačka i Portugalija. Predlagači su navodno tri puta menjali tekst nacrta u nastojanju da privole Rusiju i Kinu da se barem uzdrže od veta, ali to nije pomoglo. Za rezoluciju je glasalo devet zemalja, uzdržali su se Južna Afrika, Indija, Brazil i Liban, a Kina i Rusija su bile odlučno protiv. Da dve zemlje istovremeno ulože veto dešavalo se i ranije (vidi okvir), ali čini se da glasanje o Siriji ima mnogo veći značaj od sličnih događaja u prošlosti.\nSuzan Rajs, ambasadorke Sjedinjenih Američkih Država pri UN žestoko je reagovala na veto Rusije i Kine. Ona je izjavila da su SAD besne zbog takvog razvoja događaja, optužujući Rusiju i Kinu da prodaju oružja režimu u Siriji pretpostavljaju demokratskim težnjama stanovništva ove zemlje. "Hrabri sirijski narod sada može jasno da vidi ko podržava njihove vapaje za slobodom, a ko ne", rekla je, prilično patetično, Rajsova i dodala da je Vašington "užasnut" rezultatom glasanja. Za Alena Žipea, francuskog ministra spoljnih poslova, dan neusvajanja rezolucije je "tužan dan za sirijski narod i za SB". Žipe i njegov nemački kolega Gvido Vestervele su poručili da će njihove zemlje nastaviti da podržavaju sirijski narod i da vrše pritisak na režim u cilju promene vlasti i sprovođenja reformi.\nFrancuski ambasador pri UN Žerar Aro rekao je da su zemlje predlagači učinile "brojne ustupke" Rusiji i Kini kao i zemljama koje su se uzdržale od glasanja. Aro i njegove kolege kažu da je jedan od ustupaka bio i upotreba izraza "ciljane mere", koji je u predloženoj rezoluciji zamenio reč "sankcije". Između ostalog, u rezoluciji se snažno osuđivalo "ozbiljno i sistematsko kršenje ljudskih prava" i zahtevalo da sirijske vlasti odmah okončaju nasilje, a ukoliko se to ne desi, u roku od 30 dana uvele bi se "ciljane mere". Međutim, terminologija nije pokolebala Ruse i Kineze.\nMada se u SB diskutovalo o Siriji, svima je bilo jasno da iznad svega što se govori lebdi senka Libije. Ruski predsednik Dmitrij Medvedev je, pravdajući upotrebu veta, rekao da su autori teksta rezolucije odbili da uvrste ruski predlog odredbe o zabrani strane vojne intervencije u Siriji, i da bi predložena rezolucija otvorila put vojnoj akciji. "To znači samo jedno, da naši partneri u SB UN ne isključuju ponavljanje libijskog scenarija", rekao je Medvedev. Prema njegovim rečima, stav Rusije je da rukovodstvo Sirije treba da izvede promene u zemlji, a da će morati da ode ako nije u stanju da to učini.\nI ruski ambasador pri UN Vitalij Čurkin rekao je da Rusija nije advokat Bašara el Asada, da ne prihvata nasilje i osuđuje gušenje mirnih protesta u Siriji, ali da se Moskva protivi sankcijama zato što mnogi Sirijci ne podržavaju antirežimski pokret. Dodao je i da poslednji događaji svedoče da radikalna opozicija ne krije svoja ekstremistička raspoloženja i prelazi na taktiku otvorenog terora, i da se veća pažnja mora posvetiti nasilju koje čine pristalice opozicije. Sa kineske strane su stigla štura saopštenja da je Peking zabrinut zbog nasilja nad civilima i da se zalaže za reforme u Siriji, ali da se protivi pretnjama sankcijama zato što smatra da bi to dodatno zakomplikovalo stanje u Siriji.\nSAVET KAO RING: Prema povelji Ujedinjenih nacija, osnovna nadležnost Saveta bezbednosti je održavanje međunarodnog mira i bezbednosti, a njegove rezolucije su obavezujuće za sve članice UN. U praksi, u Savetu se uglavnom prepliću interesi velikih sila, njihovih saveznika, procenjuje se snaga ili trenutna slabost druge strane, pokazuju se mišići. SAD i njeni evropski saveznici godinama pokušavaju da na dnevni red SB uvedu i pitanja kao što su demokratičnost režima u nekim zemljama, čemu se protive Rusija i Kina, koje tvrde da je to nedopustivo mešanje u unutrašnje stvari suverenih država.\nAko je do principa, i intervencija u Libiji je bila mešanje u unutrašnje stvari jedne suverene zemlje, ali su Peking i Moskva bili uzdržani prilikom glasanja u martu. Tadašnja rezolucija otvorila je put da se legalizuje vazdušna kampanja NATO-a, čiji je krajnji cilj bio rušenje sa vlasti Moamera el Gadafija. Teško je verovati da Rusi i Kinezi nisu znali čemu rezolucija vodi i šta će se u Libiji dešavati. Obe zemlje bile su ekonomski prisutne u Libiji, naročito Kina. Čak 30.000 kineskih radnika evakuisano je iz te zemlje na početku sukoba. Rusiju i Kinu su nove libijske vlasti upozorile da neće imati pristup poslovima u ovoj zemlji kao ranije, zbog izostanka podrške pobunjenicima, ali i to je nešto sa čim su ove zemlje morale računati. Ipak, Moskva i Peking su bez velikog protivljenja još na početku sukoba odlučili da Gadafija i Libiju prepuste sudbini, možda i zbog događaja za koje se moglo pretpostaviti da će uslediti u bliskoj budućnosti.\nSirija je očigledno mnogo važniji slučaj i za Rusiju i za Kinu. Da nije tako, veto ne bi bio dvostruko podvučen. Interes Rusije je jasno vidljiv. Veze ondašnjeg SSSR i Sirije bile su čvrste još od pedesetih godina dvadesetog veka. Uz ekonomsku i tehničku pomoć Sovjetskog Saveza u ovoj zemlji je urađeno mnogo važnih projekata, u SSSR je obrazovano oko 70.000 Sirijaca, sirijska vojska koristila je sovjetsko oružje i tehniku. Posle raspada SSSR, uticaj Rusije na Bliskom istoku, pa i u Siriji, drastično je opao, ali Rusija poslednjih godina pokušava da ponovo bude važan igrač u regionu, a tu je Sirija, kao stari saveznik, jedan od najvažnijih faktora.\nRUSKI I KINESKI INTERES: U maju 2010. godine Siriju je posetio Dmitrij Medvedev, kao prvi ruski predsednik koji je to učinio još od raspada Sovjetskog Saveza. Potpisana je deklaracija o oživljavanju odnosa u oblasti turizma, obrazovanja, energetike, trgovine, vojnih pitanja, a jedna od najvažnijih tema ticala se sirijske luke Tartus. Sovjetska vojna baza je u Tartusu osnovana još 1971. godine i u nju su redovno pristajali brodovi sovjetske flote u Sredozemlju. Kada se SSSR raspao, u bazi je ostalo samo pedesetak mornara, smanjene su tehničke mogućnosti za remont brodova. Od septembra 2008. godine Moskva i Damask vode pregovore o pretvaranju te luke u trajnu rusku mornaričku bazu. Za Rusiju je to pitanje izuzetno važno, kako zbog prisustva njene flote u Mediteranu tako i zbog nedoumica oko Crnomorske flote. Crnomorska flota je stacionirana u Sevastopolju, na Krimu, ali nije sigurno da će ukrajinske vlasti produžiti ugovor koji ističe 2017. godine, na osnovu koga flota tu boravi. U Tartus su 2008. godine, tokom borbe sa somalijskim piratima, svraćali brodovi iz ruske flote.\nŠto se tiče ekonomskih interesa, prodaja ruskog oružja Damasku sigurno nije zanemarljiva stavka, ali se čini da ekonomija u slučaju Sirije ni za Ruse ni za Kineze nije primarna briga. Mada se kao jedan od razloga pojačanog interesovanja Kine za Siriju pominje nafta, Sirija u tom pogledu ne može da se meri sa ostalim zemljama u regionu, ili sa afričkim zemljama bogatim naftom, u kojima je Kina već godinama prisutna. Rezerve u ovoj zemlji su male, nafta nije vrhunskog kvaliteta, ali se četvrtina državnog budžeta ipak puni izvozom nafte. Gotovo sav izvoz ide u Evropu, pa će sankcije na uvoz nafte iz Sirije koji su uvele zemlje EU i SAD sigurno finansijski pogoditi ovu zemlju.\nVeto Rusije i Kine može se objasniti željom da se osnaži i sačuva politički uticaj u regionu, kao i željom da se zaustavi rušenje nepodobnih režima pod maskom borbe za demokratiju, za šta je, što se vidi na primeru Libije, potrebno sve kraće vreme i sve manje izgovora. Moguće je, međutim, da je to posledica događaja koji se tek naziru iza "sirijskog slučaja". Sergej Lavrov, ministar inostranih poslova Rusije, izjavio je da je Rusija protiv mešanja Saveta bezbednosti u situaciju u Siriji iz više razloga. "Prvo, situacija ne predstavlja pretnju međunarodnom miru i bezbednosti, drugo, Sirija je veoma važna država na Bliskom istoku i destabilizacija Sirije odraziće se daleko iza njenih granica", naveo je Lavrov. Ruski zvaničnici sve češće javno tvrde da demonstranti dobijaju instrukcije, ali i oružje od zapadnih zemalja koje su u prvom redu kada se osuđuje vlast Bašara el Asada.\nSirija i njeni susedi Liban, Izrael, Irak, Jordan, Turska nalaze se na nezgodnom području gde je mir izuzetak, a problemi pravilo. Međutim, "destabilizacija Sirije daleko iza njenih granica", koju je pomenuo Lavrov, odnosi se sigurno i na zemlju koja se ne graniči neposredno sa Sirijom. Iran je blizak saradnik režima Bašara el Asada, i nije malo onih koji misle da zapadne zemlje, predvođene Sjedinjenim Državama, preko Sirije ciljaju ovu državu. Ako se trenutna situacija posmatra iz tog ugla, onda je reakcija Rusije i Kine još jasnija. I strateški i ekonomski interesi obe zemlje u Iranu su previše veliki da bi dopustili sebi da mirno gledaju kako se plamen "arapskog proleća" približava granicama te države.\nLIBIJSKI MODEL: Veto koji su Rusija i Kina uložili na rezoluciju o Siriji sam po sebi ne mora da znači mnogo što se tiče budućih zbivanja u ovoj zemlji. Veliko je pitanje kako će se dalje razvijati situacija u Siriji, a najmanje verovatna deluje mogućnost smirivanja i povratka na stanje identično onom pre početka nemira. Pošto je Gadafi izgubio vlast, mada rat u Libiji nije potpuno završen, čini se da se pažnja okreće ka Siriji. SAD i njeni saveznici sve jasnije pokazuju da žele pad režima u Damasku, pozivajući zemlje regiona da im se u tome pridruže. Turski premijer Tajip Erdogan najavio je da će njegova vlada uvesti sopstvene sankcije Siriji. Turska i Sirija su imale prijateljske odnose, ali posle kritika na račun Bašara el Asada zbog nasilnog suzbijanja protesta, po rečima Erdogana, Turska više nema nikakve kontakte sa zvaničnim Damaskom. Arapska liga je donekle uzdržana, ali Saudijska Arabija, najvažniji saveznik SAD u regionu, odavno poziva na okončanje Asadove vlasti.\nPrimena libijskog modela u Siriji i neke vrste intervencije zapadnih zemalja ne mogu se odbaciti u budućnosti, šta god o tome govorili političari. Tvrdnje da bi novi rat bio prevelik zalogaj za zemlje čiji su vojnici u Iraku i Avganistanu čule su se i pre Libije, pa se desilo šta se desilo. Što se tiče ratova "odobrenih" od strane Saveta bezbednosti, može se i bez rezolucija, što se videlo na primeru Iraka 2003. godine i SR Jugoslavije 1999. godine. Da li će se tako nešto desiti ponovo, zavisiće i od Rusije i Kine, i njihove procene da li je Sirija, poput Libije, figura koja se može žrtvovati u velikoj partiji koja se ponovo među moćnima igra u ovom regionu.\nPrema podacima Ujedinjenih nacija, za šest meseci nemira u Siriji poginulo je 2700 civila. U zapadnoj štampi se stalno govori o obračunu snaga bezbednosti sa golorukim demonstrantima, a vesti o smrti pripadnika snaga bezbednosti se prećutkuju ili se preko njih prelazi bez komentara. Sirijske vlasti tvrde da su "bande sponzorisane iz inostranstva" ubile 700 vojnika i policajaca, a broj civilnih žrtava se retko pominje. Ukoliko bi se ostvario crni scenario o daljem širenju sukoba unutar Sirije i njegovom prelivanju na region, čemu bi bilo kakva strana intervencija sigurno doprinela, i ove tragične brojke bi se mogle pokazati tek kao početak nečeg mnogo strašnijeg. Bliski istok, nažalost, nikada nije bio mesto na kome se najgori scenario može isključiti, bez obzira na cenu.\nSavet bezbednosti Ujedinjenih nacija ima petnaest članova. Pravo veta u SB ima pet stalnih članica Saveta – SAD, Rusija, Kina, Velika Britanija i Francuska. Pre glasanja o Siriji, zajednički rusko-kineski veto desio se poslednji put 2008. godine, kada su Moskva i Peking sprečili uvođenje sankcija režimu Roberta Mugabea u Zimbabveu, uz obrazloženje da bi sankcije predstavljale neopravdano mešanje u unutrašnja pitanja ove zemlje. Sa sličnim objašnjenjem su Rusija i Kina u januaru 2007. godine blokirale rezoluciju o kršenju ljudskih prava u Mjanmaru.\nPre iznošenja rezolucija na glasanje u SB, najčešće se na konsultacijama predstavnika velikih sila dogovori tekst koji je prihvatljiv za sve strane, kako do veta ne bi došlo. Međutim, u određenim situacijama neke države predlažu rezolucije iako su svesne da će do veta doći, terajući "protivnika" da time zvanično pokaže da nekoga podržava. To je bio slučaj 2008. godine, kada su SAD stavile na dnevni red rezoluciju o Zimbabveu da bi pokazale kako Rusija i Kina javno izražavaju svoju podršku Robertu Mugabeu. U raspravi posle glasanja o rezoluciji o Siriji, sirijski predstavnik u UN Bašar Džafari je izjavio da su SAD od 1945. godine oko 50 puta ulagale veto na nacrte rezolucija u kojima se osuđivao Izrael. SAD su najavile da će staviti veto na predlog rezolucije o punopravnom članstvu Palestine u Ujedinjenim nacijama.\nAPEL ZA POMOĆ ZAPADU: Antirežimski protesti u Siriji\nSIRIJSKI SAVEZNICI: Ambasador Rusije pri UN Vitalij Čurkin…\n…i ministar spoljnih poslova Kine Jang Jieči\nPROTEST PROTIV MOSKVE: »Sirijski narod ubija rusko oružje«


Zaštitnik građana najavio izveštaj o torturi nad izbeglicama u tri susedne države\nMađarski policajac na granici sa Srbijom\nZaštitnik građana je najavio da će objaviti izveštaj o aktivnosti otkrivanja i dokumentovanja slučajeva torture počinjene od strane policija Hrvatske, Mađarske i Rumunije prilikom nezakonitog vraćanja izbeglica u Srbiju. Nalazi i zaključci izveštaja biće dostupni na sajtu ombudsmana.\nU saopštenju, izdatom povodom Međunarodnog dana izbeglica, navodi se da je taj posao obavljan poslednja dva meseca u saradnji sa organizacijama civilnog društva koje se bave pitanjima izbeglica i migranata i uz podršku Visokog komesarijata UN za izbeglice (UNHCR).\nZaštitnik građana je u cilju dokumentovanja nastalih povreda angažovao lekare specijaliste sudske medicine i psihologe, koji na terenu beleže nastale telesne povrede i psihičke traume koje su ovi ljudi preživeli prilikom pokušaja napuštanja Republike Srbije i odlaska u zemlje Evropske unije, piše u saopštenju ombudsmana.\nOd početka izbegličke krize Zaštitnik građana je u obavljanju poslova Nacionalnog mehanizma za prevenciju torture (NPM) obavio oko 130 poseta mestima u kojima se nalaze izbeglice i migranti i organima koji postupaju prema njima.\nPosećene su policijske uprave i policijske stanice u njihovom sastavu, regionalni centri granične policije, centri za azil, prihvatni centri za migrante, Prihvatilište za strance u Padinskoj Skeli, Aerodrom "Nikola Tesla", prihvatne jedinice za smeštaj maloletnih stranaca bez pratnje, centri za socijalni rad, zavodi za izvršenje krivičnih sankcija i neformalna mesta okupljanja izbeglica i migranata na graničnim prelazima i u naseljenim mestima.\nNalazi iz poseta prikazani su u 70 izveštaja NPM-a, koji su sačinjeni nakon poseta i u kojima je nadležnim organima upućeno oko 120 preporuka za uklanjanje utvrđenih nedostataka i poboljšanje položaja izbeglica.


Mihajlovićеva sa dеlеgacijom kinеskе Eksim bankе o finansiranju infrastrukturnih projеkata iz novog invеsticionog ciklusa | Ministarstvo građevinarstva, saobraćaja i infrastrukture\nPočetak > Aktuelnosti > Saopštenja > Mihajlovićеva sa dеlеgacijom kinеskе Eksim bankе o finansiranju infrastrukturnih projеkata iz novog invеsticionog ciklusa\nMihajlovićеva sa dеlеgacijom kinеskе Eksim bankе o finansiranju infrastrukturnih projеkata iz novog invеsticionog ciklusa\n17.01.2020. - 16:12\nPotprеdsеdnica Vladе Srbijе i ministarka građеvinarstva, saobraćaja i infrastrukturе, prof. dr Zorana Mihajlović, razgovarala jе danas sa dеlеgacijom kinеskе Eksim bankе o finansiranju projеkata u transportnoj infrastrukturi.\n“Rеpublika Srbijе i NR Kina imaju vеoma dobru saradnju u oblasti infrastrukturе, a Eksim banka jе finansijеr na nеkim od najvеćih projеkata u Srbiji, uključujući izgradnju auto-puta “Miloš Vеliki”, Obilaznicu oko Bеograda i brzu prugu Bеograd-Budimpеšta. Žеlimo da tu saradnju nastavimo i na projеktima kojе planiramo da rеalizujеmo u okviru novog invеsticionog ciklusa”, rеkla jе Mihajlovićеva.\nNa sastanku jе, izmеđu ostalog, razgovarano o projеktima izgradnjе Fruškogorskog koridora, dеonicе auto-puta “Miloš Vеliki” od Novog Bеograda do Surčina, brzе saobraćajnicе Ivеrak-Lajkovac i rеkonstrukciji i modеrnizaciji prugе Bеograd-Niš.\nZamеnik dirеktora Odеljеnja za državnе krеditе kinеskе Eksim bankе, Džu Jing, zahvalio jе potprеdsеdnici Vladе na podršci projеktima kojе finansira ova banka i istakao da postoji sprеmnost za nastavak uspеšnе saradnjе u oblasti transportnе infrastrukturе.


Press Online :: Društvo :: Vulin: Do kraja godine biće obrađeno 6.000 zahteva za penzije\nOn je novinarima nakon sastanka sa predstavnicima te filijale i v.d direktora PIO fonda Draganom Kalinović rekao da postoji veliki broj pritužbi da se ne radi dovoljno brzo što, kako je kazao, potvrđuju podaci da se 6.000 predmeta ne rešava u zakonskom roku i da se čeka i do šest meseci.\n"To je za nas apsolutno neprihvatljivo i dajem vam obecahanje da će do 31. decembra 6.000 predmeta biti završeno i da od pocetka naredne godine neće biti ni jednog predmeta koji se ne završava u zakonskom roku", naveo je Vulin ističući da je zakonski rok dva meseca.\nMinistar je rekao i da je količina uplata fondu PIO u odnosu na prošlu godinu značano porasla i da je prosle godine ostvaren priliv od 199 miliardi dinara, a ove godine 213 milijardi.\nKako je kazao, do toga je došlo zahvaljujući povećanju zaposlenosti i naplate doprinosa, što je, kako je kazao veliki pomak, ali nije dovoljno budući da još uvek imamo velikih problema sa radom na crno.\nOn je nakon sastanka novinarima rekao i da će se problemi sa privremenim rešenjima rešiti zakonskim putem, odnosno novim zimenama zakona o PIO već od iduće godine budući da se dešava da visina privremenih rešenja često ne bude ista kao visina konačnih rešenja.\nProblemi u brizni rešavanja zahteva, kako kaže, neće se nadomešćavati povećanjem broja zaposlenih u PIO fondu, već samo boljom organizacijom jedinica i tako što će manje opterećene filijale pomoći onima koje imaju veći broj zahteva da bi se doprinelo ažurnijem rešavanju.\n"Građani imaju pravo da u zakonskom roku dobiju svoje rešenje i da uživaju svoju penziju, a na nama je da to sprovedemo ", poručio je Vulin.\nProblematično je, dodao je, što mnoge službe ne znaju jedne za drugu, pa primera radi, PIO fond nema uvid u stanje u Centralnom registru, kao i što se softveri se ne slažu te da će resorno ministarstvo učiniti sve da se omogući koncizniji rad i da službe bolje sarađuju.\nV.d direktora PIO fonda Dragana Kalinović ukazala da je da je zakonski rok za obradu rešenja za penziju dva meseca, i da ima filijala u kojima je ažurnost 100 odsto i u nekima se rešenja donose u roku od mesec dana, a većini oko dva meseca.\nGornja granica je šest meseci, što se dešava u Filijali Beograd gde gravitira i najveći broj osiguranika.\n"Obećavam da će i flijala za grad Beograd ubuduće raditi i donositi rešenja u zakonskom roku", poručila Kalinović.\nOna je navela da se u Filijali za grad Beograd 120 .000 zahteva za sticanje penzije reši na godišnjem nivou, a da je mesečni priliv zahteva 9.000, kao i da je u toj filijali 562 zaposlena.\nDirektor Filijale Beograd PIO fonda Ivan Todorović rekao je da će se izvršiti preraspodela iz drugih organizacionih jedinica, kako bi se obradila zaostala rešenja i da će biti najviše pravnika, ali i onih koji će raditi na utvrđivanju radnog staža.


Teniser iz Srbije osvoji ATP turnir u Kini i po tom osnovu dobije novčanu nagradu; muzičar iz Srbije održi koncert u Sloveniji i zaradi honorar; građevinski inženjer iz Srbije odlazi na privremeni rad u Rusiju: ovo su sve primeri kada srpski državljani ostvaruju dohodak po osnovu rada u inostranstvu. U kojoj zemlji dohodak treba da bude oporezovan u ovim slučajevima: u Srbiji ili zemlji u kojoj je srpski državljanin obavljao rad?\nZakon o porezu na dohodak građana definiše uslove pod kojima se fizičko lice smatra poreskim rezidentom Srbije. Poreski rezident Srbije je fizičko lice koje zadovoljava sledeće kriterijume:\n1. Na teritoriji Srbije ima prebivalište ili centar poslovnih i životnih interesa, ili\n2. Na teritoriji Srbije, neprekidno ili sa prekidima, boravi 183 ili više dana (više od 6 meseci) u periodu od 12 meseci\nPoreski rezident Srbije je obveznik poreza na dohodak koji je ostvaren i u Srbiji i van Srbije, s tim što može ostvariti pravo na poreski kredit po osnovu poreza plaćenog po istom osnovu u inostranstvu. Ukoliko lice nije poreski rezident Srbije, obveznik je poreza na dohodak koji je ostvaren isključivo u Srbiji.\nKao što se može zaključiti iz prethodnog, državljanin Srbije ne mora istovremeno i biti poreski rezident Srbije, već drugi faktori mogu biti od značaja: da li je lice prijavilo prebivalište u Srbiji, da li poseduje/iznajmljuje nekretninu u Srbiji, gde živi njegova/njena porodica, koliko dugo boravi u Srbiji itd. U mnogim slučajevima mogu postojati značajne nedoumice da li je lice poreski rezident Srbije ili druge države: ovakve slučajeve države regulišu putem ugovora o izbegavanju dvostrukog oporezivanja. Ukoliko nije potpisan ugovor o izbegavanju dvostrukog oporezivanja, može se desiti da je jedno lice istovremeno poreski rezident Srbije i poreski rezident druge države i obe zemlje će oporezovati njegov celokupni dohodak.\nU slučaju da živite ili periodično boravite u Srbiji, a istovremeno zarađujete dohodak u inostranstvu, savetujemo Vas da prvo proverite da li Srbija ima potpisan ugovor o izbegavanju dvostrukog oporezivanja sa zemljom u kojoj zarađujete dohodak, kako biste proverili da li ste poreski rezident Srbije ili druge države. Ukoliko ne postoji ugovor, neophodno je da analizirate poresku regulativu i Srbije i druge države.\nUskoro će biti omogućeno spajanje srpskog i ruskog radnog staža\nNemački WTS u Srbiji\nRad u Slovačkoj veoma popularan među građanima Srbije


U Tuzli danas objava registra boraca 2. korpusa Armije RBiH\nFederalni ministar za pitanja boraca i invalida odbrambeno-oslobodilačkog rata Salko Bukvarević u Tuzli će danas prezentirati Registar pripadnika 2. korpusa Armije RBiH.\nOdluka o objavljivanju Registra uslijedila je nakon sastanka ministra Bukvarevića sa predstavnicima Koordinacije boračkih organizacija Grada Tuzla, koji je održan prije šest dana.\nU pitanju je 119 hiljada pripadnika oružanih snaga, što će biti prvi korak u objavljivanju Registra iz cijele FBiH, koji sadržava imena oko 570 hiljada boraca.\nObjavljivanje Registra jedan je od tri zahtjeva demobilisanih boraca koji su prije desetak dana blokirali saobraćajnice širom Federacije BiH. Preostala dva su ukidanje finansiranja boračkih udruženja i borački dodatak za sve učesnike rata.\nRatni veterani traže da registar bude dostupan javnosti, a ne samo državnim institucijama, ali to im Vlada Federacije BiH odbija omogućiti, jer bi se takva praksa kosila sa Zakonom o zaštiti ličnih podataka.\nOsloboditi rudnike plaćanja putarine na dizel gorivo\nZašto je pokrenuta kupovina 620 hiljada tona uglja i ko Kreku gura u stečaj


gibonni Arhive - Dan u Beogradu\nNaslovna » Arhive po tagovima: gibonni\nArhive po tagovima: gibonni\nGibonni ponovo u Beogradu u novembru!\n13. juli 2016. Koncerti 0\nSplitski kantautor Gibonni, koji je nedavno objavio zajednički album „Familija“ sa Oliverom Dragojevićem, održaće nove koncerte u Beogradu – 11, 12. i 15. novembra u Sava centru.\nSava centar: Gibonni i prijatelji\n7. decembar 2014. Koncerti 0\nNa koncertu „Gibonni Acoustic“ 21, 22. i 27. decembra u Sava centru pop kantautor dovodi nekoliko izuzetnih muzičara – sviraće Matija Dedić, Vlatko Stefanovski i Marijan Brkić.\nGibonni Acoustic: Zbog izuzetnog interesovanja…\n14. novembar 2014. Koncerti 0\nPop kantautor Gibonni zbog izuzetnog interesovanja publike održaće u subotu, 27. decembra, u Sava centru i treći u nizu „Gibonni Acoustic“ koncert, pored dva ranije najavljena za 20. i 21. decembar.\nGibonni Acoustic, 21. i 22. decembra u Sava centru\n1. oktobar 2014. Koncerti 0\nPopularni Gibonni se vraća u Beograd sa dva specijalna prednovogodišnja koncerta „Gibonni Acoustic“, 21. i 22. decembra u Sava centru.\n10. maj 2013. Koncerti Komentari su isključeni na Gibonni u Areni, 25. oktobra


Liga šampiona je važnija od kalča : Nadlanu.com\nLiga šampiona je važnija od kalča\nBEOGRAD, 11. novembra 2009. (Beta) - Potpredsednik italijanskog fudbalskog kluba Milan Adrijano Galijani rekao je da bi više voleo da njegova ekipa osvoji Ligu šampiona nego titulu u domaćem prvenstvu.\n"Ne dvoumim se - više bih voleo da postanemo šampioni Evrope", rekao je Galijani italijanskim medijima.\nMilan je na trećem mestu u italijanskom prvenstvu i ima sedam bodova manje od "večitog" rivala Intera. U Ligi šampiona "crveno-crni" zauzimaju drugo mesto u Grupi C sa sedam bodova iz četiri utakmice.\nIako su u klubu nezadovoljni igrom napdača Klasa Jana Huntelara, Galijani je rekao da Holanđanin ipak neće napustiti San Siro.\n"Huntelar neće otići u januaru. Nikoga nećemo pustiti da ode... Pre dva meseca razgovaralo se o novom ugovoru za golmana Didu i rasipanju novca, a to se odnosi i na pitanja o Filipu Inzagiju", rekao je on.\nGolmanu Didi i Inzagiju na kraju sezone ističu ugovori, a neizvesno je da li će klub s njima produžiti saradnju. Takođe se ne zna ni da li će na San Siru ostati Flavio Roma i Đuzepe Favali.


U Obrežu renovirana ambulanta\nPosle renoviranja ambulante u Donjem Tovarniku, renovirana je i ambulanta u Obrežu koja je, u novom izdanju, otvorena 14. novembra. Ovaj posao finansirao je Slavko Božić, vlasnik folkoteke Arena. Lekarska ordinacija, čekaonica i pomoćne prostorije su okrečene\n, lepo uređene, sa novim podovima i obnovljenim nameštajem. Prilikom renoviranja vodilo se računa o svakom detalju, od stolica za pacijente do zavesa na prozorima, tako da sve prostorije sada izgledaju lepo i moderno. Direktorka Doma zdravlja dr Ljiljana Arsenović je, prilikom otvaranja renovirane ambulante, zahvalila donatoru što je podržao pozitivnu energiju koja vlada u opštini i Domu zdravlja i odlučio da bude deo tima koji radi na tome da čitava opština postane lepo uređena, prijatna za život i rad. Predsednik opštine Siniša Vukov je, obraćajući se meštanima Obreža i zaposlenima u Domu zdravlja, između ostalog rekao: - Primer Slavka Božića potvrđuje da ljudi u našoj opštini dobro znaju šta je društveno odgovoran rad, i spremni su da ulažu u sredinu u kojoj rade. Posao se ne svodi samo na trku za profitom, već i na to da lokalna zajednica oseti dobrobit od firmi koje ovde posluju.\nRenovirana i opremljena ambulanta u Donjem Tovarniku\nAmbulanta u Donjem Tovarnku bila je u najlošijem stanju u čitavoj opštini. Od oktobra, pacijenti iz ovog mesta imaju mnogo bolje uslove za lečenje\n, a lekari i sestre – bolje uslove za rad, jer je ambulanta u selu kompletno renovirana i opremljena novim nameštajem. Sredstva za renoviranje obezbedila je opština, a Živorad Pantić Luki je obezbedio nov nameštaj za ambulantu i čekaonicu.\nNova kardiološka sonda za ultrazvučnu dijagostiku\nOpština je nedavno pomogla svoju kuću zdravlja i sada se pećinački Dom zdravlja može svrstati u red zavidno opremljenih domova zdravlja u Sremu.\nTo što se tiče kardiološke službe ponajpre, jer je za potrebe ove službe sredstvima opštine kupljena kardiološka sonda koja, po rečima dr Ljiljane Arsenović, direktorke ovdašnjeg Doma zdravlja, predstavlja značajan korak napred u dijagnostici, a pogotovo onda kada se ima u vidu da se u bolnicama u okruženju ponekad na pregled čeka i po više meseci. Ultrazvuk srca radiće internista dr Dubravka Cvetković-Micić.\nStiglo novo vozilo za bolesnike na dijalizi\nDom zdravlja Pećinci je od filijale RZZO iz Sremske Mitrovice za potrebe pacijenata na dijalizi 10. aprila dobio minibus sa 14 sedišta.\nZahvaljujući tome, takvim pacijentima – a njihov broj je u poslednje vreme u Pećincima povećan – biće obezbeđena veća udobnost i komfor, a Dom zdravlja će, opet, biti u prilici da računa na uštedu u energentima, ljudstvu i vozilu.\nOtvorena renovirana zdravstvena stanica u Šimanovcima\nU Šimanovcima je 11. maja otvorena rekonstruisana i renovirana zdravstvena stanica. Zgrada zdravstvene stanice u Šimanovcima nije renovirana od izgradnje, što znači više od 30 godina. Bila je u veoma lošem stanju,\nstepenište i betonski hodnici bili su nebezbedni za kretanje, a krov je prokišnjavao dok su tavan naseljavali golubovi i dodatno pogoršavali ionako lošu sliku ove, za meštane najvažnije javne ustanove. Rekonstrukcija zgrade otklonila je sve njene nedostatke i obezbedila komfor kakav zaslužuju pacijenti, i lekari i sestre koji brinu o njihovom zdravlju\nU kompletnu rekonstrukciju krova koji je podšiven, na kojem je sada novi crep, zamenjena stolarija, postavljeni podovi, okrečeno i opremljeno, opština je uložila 3,8 miliona dinara, a Mesna zajednica je za svoju ambulantu kupila nov nameštaj. "Termomont" iz Šimanovaca je uradio remont centralnog grejanja, a okolina zdravstvene stanice oplemenjena je novim zelenilom.\nIII stručni sastanak\nRENOVIRANJE TERENSKIH AMBULANATA


Investicije – Page 129 – AGRO VESTI by agronews.rs\nHome Tržište BlogInvesticije (Page 129)\nO kreditu od Emirata 26. oktobra u Abu Dabiju\nZamenik predsednika Komisije za saradnju sa Ujedinjenim Arapskim Emiratima (UAE) Mladjan Dinkić najavio je danas da će 26. oktobra prvim letom Er Srbije sa prvim potpredsednikom Vlade Srbije Aleksandrom Vučićem otputovati u Abu Dabi i razgovarati o kreditu za Srbiju.\nIz Emirata 22 miliona evra za Mačvu\nPrva sredstva kreditnog fonda Ujednijenih Arapskih Emirata namenjena investiciji u navodnjavanje biće usmerena u region Mačve, rekao je Mlađan Dinkić.\nMilion dinara za seoske kuće i salaše\nMinistarstvo poljoprivrede davaće podsticaje za izgradnju objekata po ugledu na autentične seoske kuće, salaše, vajate, vodenice, vinske podrume…, kao i za dogradnju i adaptaciju takvih kuća, ukoliko su one namenjene ugostiteljstvu, starim zanatima i domaćoj radinosti.\nJešić najavio nove investicije u Vojvodini\nVojvođanski sekretar za poljoprivredu Goran Ješić izjavio je danas u Kelnu da se nada da će već od naredne godine u sektoru prehrambene industrije u Vojvodini biti realizovane investicije koje će dovesti do povećanja broja zaposlenih i većeg izvoza poljoprivrednih proizvoda. “Mi imamo već nekoliko ozbiljnih investitora koji će doneti tu dodatu vrednost u oblasti […]\nBil Gejts ulaže u “lažno meso”\nPrvi čovek “Majkrosofta” Bil Gejts želi da deo svog bogatstva preusmeri u budućnost ishrane, pa je odlučio da investira u kompaniju koja proizvodi “lažno meso”.\nVučić: Al Dahra još nije dobila ništa a neki već kritikuju\nPrvi potpredsednik Vlade Srbije Aleksandar Vučić izjavio je danas da pojedinci napadaju saradnju vlade sa kompanijom ‘Al Dahra’ iz Ujedinjenih Arapskih Emirata, želeći od toga da prave dramu, a nadajući se da će time steći određene političke poene.\nSpremni za projekte navodnjavanja\nObezbeđeni su svi uslovi za realizaciju projekata navodnjavanja koji se finansiraju iz Fonda za ekonomski razvoj Arapskih Emirata Abu Dabi, kaže ministar poljoprivrede Dragan Glamočić.\nU narednih deset dana 100 miliona evra iz UAE\nPrvi potpredsednik vlade Aleksandar Vučić najavio je da će u narednih deset dana iz Razvojnog fonda Abu Dabija, iz Ujedinjenih Arapskih Emirata, u Srbiju stići 100 miliona evra.


Vulin: Krivičnim prijavama protiv sebe se branimo od optužbi Djilasa | Novinska agencija Beta\nIZJAVA-DANA | 03.08.2021 18:05 > 03.08 18:27\nMinistar unutrašnjih poslova Aleksandar Vulin izjavio je da su danas protiv njega i predsednika države Aleksandra Vučića podnete krivične prijave tužilaštvu jer se tako brane od optužbi koje se mogu čuti "u delu javnosti pod kontrolom Dragana Djilasa", iako "policija i tužilaštvo znaju da su to gluposti".\n"Oni pokušavaju da od Vučića i mene naprave šefove mafije, od toga ćemo se braniti na sve zakonom dozvoljene načine", izjavio je Vulin, za B 92, povodom krivičnih prijava koje su protiv njega i Vučića podneli potpredsednik Srpske napredne stranke (SNS) Miloš Vučević i poslanik Pokreta socijalista Djordje Кomlenski.\nOn je rekao da postoje u Srbiji političari i mediji koji "politizuju" slučaj kriminalnog klana Veljka Belivuka da bi "na prvom mestu povredili Vučića i njegovu porodicu ali i Srbiju".\n"Кakva je Srbija zemlja u kojoj je šef države i šef mafije, a ministar unutrašnjih poslova drži klanicu u Ritopeku, kako nas napadaju. U takvoj državi nema investicija, ona ne može da brani Кosovo, niti Republiku Srpsku", naglasio je Vulin.\nNa podećanje kako je rekao da prihvata da ide na poligraf i pitanje da li će ga tužilaštvo pozvati, on je rekao da se "raduje tom trenutku" .\n"Ja baš i nisam neki veliki miljenik zapadnih službi a pogotovo zvaničnih politika mnogih zapadnih država. Da postoji trag sumnje ili dokaza da sam na bilo koji način bio umešan u bilo šta protivzakonito da li mislite da to ne bilo objavljeno na naslovim stranama svih medija", rekao je Vulin.\nVulin je ponovio da je hapšenje grupe Belivuka uspeh srpske službe, policije i tužilaštva i naglasio da FBI "nije konkretno učestvovao u bilo čemu što ima veze sa hapšenjem Belivukovog klana".\nOn je rekao i da je zvanično, preko ambasade Sjedinjenih Američkih Država (SAD) u Beogradu, zatražio odgovor da li je FBI radio bilo kakvu operativnu obradu ove kriminalne grupe.\n"Zvanično sam se obratio ambasadi SAD da ih zamolim da proslede FBI, kako bi nam ta agencija odgovorila da li imaju bilo kakvu operativnu obradu ili saznanje, koje mi u ministarstvu unutrašnjih poslova nemamo, da su oni radili ovu grupu", rekao je Vulin.


TROVANJE u “Zemlji poljoprivrede”: U Holandiji povlače prerađeno meso – Portal NAŠE SELO\nPosted on October 5, 2019 October 16, 2019 Author Sonja Cvetković\tComment(0)\nIzvor Tanjug 04.10.2019. / 16:27\nHolandski Nacionalni institut za javno zdravlje (RIVM) saopštio je danas da je naredio povlačenje prerađenog mesa iz prehrambenih prodavnica, nakon trovanja većeg broja ljudi.\nUstanovljeno je da je meso povezano sa trovanjem velikog broja ljudi u prethodne dve godine.\nPortparol RIVM, Jan Brouver de Koning, rekao je da su stručnjaci testirali DNK bakterije listerije koja je uzrokovala trovanje 20 osoba. Od tog braoja, tri su preminule a ejdna žena je imala pobačaj, što je navelo Institut da zaključi da je trovanje poteklo iz jednog izvora, prenosi Rojters.\nNakon toga, utvrđeno je da su izvor trovanja najverovatnije mesne prerađevine iz pogona za preradu mesa Oferman iz grada Alsmera, zbog čega je ta kompanija odlučila da povuče prerađevine iz supermarketa i drugih prehrambenih prodavnica.\nKako se navodi, zbog toga je opala cena akcija belgijske Ter Beke, koja je naknadno saopštila da u vezi slučaja sarađuje sa istražiteljima.\nPosted on July 30, 2021 August 5, 2021 Author Sonja Cvetković\nJabuke malog Jovana\nIDA uz pomoć GIZ a uposlila poljoprivrednike


Tribina: Žene u arhitekturi | CAB\nCAB > blog > blog_desavanja > Tribina: Žene u arhitekturi\nU jeku akcije na našem sajtu, a u saradnji sa BLOK konferencijom, Centar za arhitekturu Beograd organizuje Tribinu o ženama u arhitekturi. Razgovor, započet nizom tekstova i intervjua u kojima smo predstavili neke od žena iz naše arhitektonske istorije kao i savremene prakse, želimo da nastavimo i proširimo, te da stručnu i širu javnost dodatno zainteresujemo za pitanja arhitektonske profesije. Učesnice tribine podeliće sa publikom svoja iskustva iz prakse, razmišljanja o arhitekturi i savete za mlade kolege. Pozivamo vas da se priključite razgovoru!\nUčesnice tribine biće neke od sagovornica akcije Centra za arhitekturu i specijalni gosti. Između ostalih, govoriće: Eva Vaništa Lazarević, arhitekta i redovni profesor Arhitektonskog Fakulteta Univerziteta u Beogradu; Žaklina Gligorijević iz Urbanističkog Zavoda Beograda, arhitekta-planer i članica brojnih stručnih foruma; Zorica Savičić, arhitekta i vanredni profesor na Fakultetu za umetnost i dizajn Univerziteta Megatrend; Grozdana Šišović, arhitekta i partnerka u beogradskom arhitektonskom birou Re:Act ; Bojana Ibrajter Gazibara, istoričarka umetnosti u Zavodu za zaštitu spomenika kulture Grada Beograda; Dubravka Đukanović, arhitekta-konzervator i predavačica na Fakultetu tehničkih nauka Univerziteta u Novom Sadu i Špela Leskovic, arhitekta i partnerka u birou AKSL arhitekti iz Ljubljane. Moderatorke će biti Milena Zindović, arhitekta, programska direktorka u Centru za arhitekturu Beograd i Marija Maša Pavlović, arhitekta, studentkinja doktorskih studija na FPN.\nBLOK se održava svake godine u Kongresnom centru ZIRA. Glavni deo Konferencije čine predavanja ex catedra, a prateći sadržaji su izložbe, forumi, radionice, konkursi i filmski maraton posvećen žanru arhitektonskog filma. Detaljan program konferencije i najavu gostujućih predavača možete pogledati na Web sajtu konferencije.


Program UN za razvoj: 50.000 evra za organizacije civilnog društva | InfoKG - Mesto gde se informišem\nProgram UN za razvoj: 50.000 evra za organizacije civilnog društva\nSreda, 07 Mart 2018 15:00Autor: Jovana Mladenović\nProgram Ujedinjenih nacija za razvoj (UNDP) i grad Kragujevac raspisali su konkurs za finansiranje projekata organizacija civilnog društva u okviru kog će kroz grantove biti podeljeno 50.000 evra.\nProjekat je deo Regionalnog programa lokalne demokratije na zapadnom Balkanu (Reload), a za zainteresovane organizacije danas je upriličen informativni dan u zgradi Grada.\nReload je regionalni projekat koji finansira Evropska unija i koji ima za cilj jačanje partnerstva između jedinica lokalne samouprave i civilnog društva širenjem transparentnog pristupa finansiranja organizacija civilnog društva iz budžeta lokalnih samouprava, u skladu sa strateškim prioritetima u potrebama lokalnog stanovništva.\nGrad Kragujevac je u partnerstvu sa UNDP, 2018. godine dobio grant od 50.000 evra koji će biti namenjen za podršku projektima organizacija civilnog društva sa teritorije grada Kragujevca. Takođe će 2019. godine ovaj projekat biti nastavljen sa istim iznosom sredstava. Ukupno je tri oblasti u okviru kojih će organizacije civilnog društva moći da apliciraju: podrška osetljivim grupama građana, mladi i zaštita životne sredine i zdravlja ljudi.\nRok za podnošenje predloga projekata je 27. mart, a vrednost pojedinačnog granta ne sme biti manja od 5000 evra i ne veća od 35.000 evra.\nSve potrebne informacije i tekst konkursa nalaze se na internet stranici grada Kragujevca i UNDP/Reload. Za zainteresovane učesnike biće organizovan i dvodnevni trening, 12. i 13. marta, u prostorijama Crvenog krsta, na kome će dobiti mogućnost da na svojim projektnim predlozima rade zajedno sa trenerima.\nKragujevačkim udruženjima 120.000€ kroz ReLOaD\nOdržan Sajam kragujevačkih organizacija civilnog društva (FOTO)\nSajam kragujevačkih organizacija civilnog društva u Pešačkoj zoni


Raspisan javni poziv za dodelu subvencija nezaposlenim Novosađankama - Novi Sad\nRaspisan javni poziv za dodelu subvencija nezaposlenim Novosađankama\n17:03:00 19.03.2019, Komentara: 0\nNovi Sad - Grad Novi Sad raspisao je četvrtu godinu za redom Javni poziv za dodelu subvencije za samozapošljavanje nezaposlenih žena sa evidencije Nacionalne službe za zapošljavanje u Novom Sadu. Konkurs je raspisan u cilju podsticanja ženskog preduzetništva.\nSubvencija za samozapošljavanje nezaposlenih žena dodeljuje se u jednokratnom iznosu od 200.000 do 400.000 dinara u zavisnosti od novoregistrovane delatnosti i visine opravdanih troškova i ulaganja iskazanih u biznis planu. Nezaposlena žena koja ostvari pravo na subvenciju za samozapošljavanje u obavezi je da obavlja registrovanu delatnost najmanje 12 meseci.\nPravo da se prijave na javni poziv imaju nezaposlene žene koje su završile obuku iz preduzentništva, podnele zahtev sa biznis planom i koje su na evidenciji Nacionalne službe za zapošljavanje. Ukoliko se više nezaposlenih žena udruži u skladu sa zakonom, svaka pojedinačno podnosi zahtev za samozapošljavanje i ostvaruje pravo na subvenciju u iznosu od 200.000 do 400.000 dinara.\nObrazac zahteva sa biznis planom za subvenciju može se preuzeti i u prostorijama Gradske uprave za privredu, u Rumenačkoj 110a ili na sajtu Grada Novog Sada www.novisad.rs i sajtu Gradske uprave za privredu www.privredans.com\nZahtev sa biznis planom i pratećom dokumentacijom, u dva primerka, podnosi se Gradskoj upravi za privredu, a Javni poziv otvoren je do 5. aprila 2019. godine. Sve potrebne informacije mogu se dobiti u Gradskoj upravi za privredu telefonom na broj: 021/ 452 414 i 6614 085.


Jedino Crnogorska nudi konkretni predlog za problem nezaposlenosti na Cetinju | Kodex.ME\nJedino Crnogorska nudi konkretni predlog za problem nezaposlenosti na Cetinju\n„Skoro da nema predstavnika bilo koje političke stranke koja će da učestvuje na cetinjskim izborima, a da ne pomene da su ogromna nezaposlenost i iseljavanje stanovništva najizraženiji problemi Cetinjana. I umjesto da objasne kako da se nezaposlenost smanjuje a stanovništvo uvećava, najčešće slušamo prazne priče i politička prepucavanja“, izjavio je danas Filip Martinović, kandidat Crnogorske za odbornik u Skupštini Prijestonice.\n12. 11. 2017 - 13:15 Autor: Kodex\nMartinović je rekao da je Crnogorska jedina politička partija na Cetinju koja nudi konkretni predlog kako da se utiče na smanjenje broja nezaposlenih Cetinjana i zaustavi selidba sugrađana u druge gradove ili države.\n„Naš odgovor na ove probleme je razvijanje Cetinja kao centra kreativnog turizma u Crnoj Gori. Ova vrsta turizma podrazumijeva aktivno učestvovanje gostiju u životu mjesta, upoznavanje lokalnih običaja, sticanje autentičnog iskustva i sve to omogućava gostima da na Cetinju borave nekoliko dana, a ne nekoliko sati kao što je slučaj sada“, dodao je Martinović.\nTo za Cetinjane znači priliku za posao i veću zaradu. Odnosno šansu da sebi obezbijede posao od kojeg mogu pošteno i dostojno da žive u svom gradu.


Dokumenti o isporukama oružja iz Krušika, u koje je NIN imao uvid, otkrivaju da je sa robom proizvedenom u valjevskoj fabrici, namenjenom kupcima iz inostranstva, bilo i oružja napravljenog u još četiri državne fabrike - u Prvoj petoletki iz Trstenika, Slobodi iz Čačka, Zastava oružju iz Kragujevca i Prvom partizanu iz Užica.\nPrva isporuka bila je u decembru 2018, kada je zajedno sa minama iz Krušika isporučeno i 100.000 komada artiljerijskih metaka 23x152 milimetra, proizvedenih u Slobodi iz Čačka. Osim dokumenta o isporuci, jednim zvaničnim mejlom od 24. oktobra 2018. najavljuje se utovar kamiona sa oružjem iz Krušika i Slobode iz Čačka za jedan zajednički kontingent.\nKrusik minski program\nGeneralna direktorka "Prve petoletke" Anđelka Atanasković\nTim pre bi bilo zanimljivo čuti odgovore na neka pitanja - kako i kojim kanalima je GIM uspeo da uspostavi veze sa Zastava oružjem, po kojim cenama kupuju, a po kojima izvoze pištolje Zastave u SAD. Inače, direktor Zastava oružja je Mladen Petković, koji je do kraja 2018. bio direktor Krušika, državne firme kojoj su u to vreme privilegovane privatne firme, među kojima su GIM i Partizan tek Slobodana Tešića, dugovale sedam miliona evra. Petković je već godinu dana direktor Zastava oružja, a u međuvremenu je dug tog preduzeća, kako je za Danas izjavio predsednik Sindikata Dragan Ilić, narastao na skoro 17 milijardi dinara i veći je od ukupnog kapitala preduzeća.\nSamo u julu i avgustu prošle godine sa beogradskog aerodroma „Nikola Tesla“ bilo je sedam letova za UAE sa tovarima oružja. Isporukom II-8 od 20. jula 2018. isporučene su 2.832 mine od 120 milimetara iz Krušika i 945.000 metaka kalibra 7,62x54 milimetra iz Prvog partizana. Opoziciona poslanica i potpredsednica SSP Marinika Tepić u utorak je pokazala dokument, koji su potpisali generalni i dva izvršna direktora Prvog partizana, da se radnicima koji su bili na mitingu Budućnost Srbije 19. aprila 2019. u Beogradu kao nadoknada za to isplati - prosečna mesečna plata.\nU kasnijoj isporuci označenoj II-13 pored 9.120 mina kalibra 82 milimetra iz Krušika bilo je 300 snajperskih pušaka M91 kalibra 7,62x54 milimetra, 50 snajperskih dalekometnih pušaka M93 kalibra 12,7x108 milimetara, 1.000 automatskih puška kalibra 7,62x39 milimetra i 300 puškomitraljeza M84 kalibra 7,62x54 milimetra, proizvedenih u Zastava oružju.\nMladen Petković, bivši generalni direktor "Krušika"\nNa ove navode o korupciji srpske institucije su uglavnom prave gluve i slepe. Agencija za borbu protiv korupcije je zaključila da u slučaju ministra Stefanovića i njegovog oca nema skukoba interesa ignorišući dokumente - vizu Branka Stefanovića i zapisnik iz Krušika kojima se otkriva da je on bio zvanični predstavnik GIM-a. Pri tome se uopšte nije bavila ugovorima Krušika sa privilegovanim firmama, poput GIM-a, iz kojih se jasno vidi da su u nekim slučajevima mine kupovale za nižu cenu od cene koštanja.


Ostali sportovi - Članovi „Klikera“ opravdali očekivanja\nČlanovi „Klikera“ opravdali očekivanja\nNapisano u kategoriji Ostali sportovi, 4 oktobra, 2010\nSpecijalna Olimpijada Srbije je na Evropskim letnjim igrama Specijalne Olimpijade u Poljskoj napravila odličan rezultat. Ove igre, za osobe sa posebnim potrebama, koje su održane u periodu od 15. do 24.septembra u Varšavi bile su u znaku sećanja na osnivača Specijalne Olimpijade Junis Kenedi Srajver, koja je preminula pre godinu dana.\nIgre su okupile učesnike iz 56 zemalja, među kojima je bilo 1500 sportista i 600 trenera. Takmičenja su se odvijala u devet sportova. Reprezentaciju Specijalne Olimpijade Srbije je predstavljalo 28 sportista koji su se takmičili u ženskom fudbalu, košarci, atletici i stonom tenisu. Srpska ekspedicija ukupno 13 medalja.\nPančevci su bili prisutni u ženskoj fudbalskoj reprezentaciji, koja je osvojila treće mesto i bronzanu medalju.Svoj doprinos osvajanju ove medalje dale su članice kluba Kliker: Anđelka Sajevac, Violeta Ušak, Ivana Budak, kao i trener reprezentacije Jovanka Tomić.\nOvi uspesi veliki su podsticaj sportistima i trenerima Kluba pred takmičenja koja predstoje. Za devet meseci u Grčkoj će se održati Letnje Olimpijske Igre Specijalne Olimpijade, a nadamo se da će na njima nastupiti mnogo veći broj mladih sportista sa posebnim potrebama iz Pančeva.


Politika privatnosti - Intraco\nIntraco d.o.o. čuva privatnost svih posetilaca svog internet sajta (u daljem tekstu: „Sajt“) i štiti lične podatke posetilaca sajta. Molimo vas da pažljivo pročitate Politiku privatnosti koja sledi kako biste razumeli kako koristimo i štitimo informacije koje nam pružate.\nU načelu možete posetiti ovaj Sajt bez otkrivanja bilo kakve informacije o sebi. Naši serveri sakupljaju imena domena, a ne e-mail adrese posetilaca Sajta. Na pojedinim delovima ovog Sajta tražimo lične informacije o Vama kako bismo vam omogućili ostvarivanje određenih prava, kao što je pružanje izvesnih informacija koje zatražite. Ovo činimo putem upotrebe online formulara i svaki put kada nam pošaljete svoje detalje e-mailom. Informacije koje dobijemo od Vas mogu uključivati Vaše ime i prezime, adresu, brojeve telefona, faksa ili e-mail adresu. Od vas nikada nećemo tražiti dodatne informacije koje nisu neophodne da biste dobili uslugu koju ste zatražili.\nInformacije o imenima domena do kojih dođemo ne koristimo kako bismo Vas lično identifikovali, već da bi na osnovu tihe i drugih informacija izmerili broj poseta Sajtu, prosečno vreme provedeno na Sajtu, pregledane stranice itd. Ove informacije ćemo koristiti isključivo da bismo izmerili frekvenciju posećivanja našeg Sajta i unapredili njegov sadržaj. U slučaju kada od Vas zatražimo druge lične informacije, kao što su Vaše ime i e-mail adresa, tražićemo Vaš pristanak (npr. upotrebom online formulara ili putem e-maila), obavestiti Vas o procesu prikupljanja informacija i o tome kako ćemo ih upotrebiti. Informacije koje nam Vi date ili do kojih dođemo putem ovog Sajta, koristićemo isključivo za odgovaranje na Vaša pitanja i/ili za pružanje i poboljšanje naših usluga. U slučaju da se predomislite i ne želite da Vas kontaktiramo u budućnosti, molimo Vas da nas o tome obavestite.\nInformacije koje nam date čuvaju se na našem serveru, a mogu im pristupiti naši zaposleni, državni organi, naši pravni sledbenici i lica koja angažujemo da obrađuju podatke u naše ime u svrhe navedene u ovoj politici ili druge svrhe za koje ste Vi dali odobrenje. Takođe, možemo preneti informacije o upotrebi našeg Sajta trećim licima, ali to neće uključivati informacije na osnovu kojih Vi možete biti identifikovani. Osim ako to zakon ne nalaže, nećemo ni na koji način učiniti dostupnim niti distribuirati informacije o Vama koje nam pružite, bez vašeg prethodnog odobrenja.\nNaš Sajt može sadržati linkove za druge sajtove koji nisu pod našom kontrolom i koji ne podležu ovoj Politici privatnosti. Ukoliko pristupite drugim sajtovima koristeći date linkove, operateri ovih sajtova mogu tražiti informacije od vas koje će koristiti u skladu sa svojim politikama zaštite privatnosti, koje se mogu razlikovati od naše.


Francuski jezik je danas jedan od najpopularnijih jezika za učenje, pre svega zbog svoje rasprostranjenosti i važnosti u porodici evropskih jezika. Zbog toga smo za vas spremili kvalitetan program, koji možete pohađati u našoj EuroSchool školi stranih jezika.\nKurs francuskog jezika u EuroSchool školi stranih jezika mogu pohađati polaznici svih nivoa znanja i starosti, jer je prilagođen znanju polaznika, kako bi se lekcije što lakše usvojile, a samim tim i polaznici spremili za polaganje testova znanja. Lekcije su izuzetno praktične, a sami polaznici se stavljaju u svakodnevne situacije kako bi usvojili praktično znanje.\nFrancuski jezik u našoj školi možete učiti na svim nivoima, a u ponudi su standardni nivoi znanja od A1 do C1 skale, zajedničkog evropskog okvira za jezike – CECRL. Takođe, u našoj ponudi su i konverzacijski kursevi, kao priprema za Delf i Dalf testove. Što se tiče školskog prograa, posebne kurseve smo pripremili za osnovce, srednjoškolce i studente. Kurseve drže stručni i posvećeni predavači, koji će vam preneti znanje i biti tu kako bi vam pomogli da gradivo usvojite što kvalitetnije.\nOsim u grupama kurs francuskog jezika možete pohađati i individualno. Ovakav način učenja je namenjen osobama koje žele da uče same, bilo zbog toga što ne vole da uče u grupama, bilo zbog toga što žele brže da napreduju. Brže napredovanje kroz ovakav način učenja je karakteristika, jer je predavač tokom trajanja časa posvećen isključivo vama i vašem znanju. Na ovaj način dobijate maksimalnu iskorišćenost za uloženi novac, i sasvim sigurno kvalitetno se pripremate za polaganje testova.\nJoš jedna pogodnost koja je vezana za individualno učenje, je i takozvano poluindividualno učenje, odnosno učenje sa još jednom vama bliskom osobom. Učenje u paru će vam omogućiti da učite na greškama osobe koja je u paru sa vama, kao i da zajedno napredujete kroz gradivo. Ono što je pogodnost ovakvog način učenja je i cena, jer kurs za dve osobe dobijate po ceni jedne.\nU EuroSchool školi stranih jezika možete pohađati i online putem Skajpa.\nOnline kurs francuskog jezika je namenjen osobama koje žele da uče francuski jezik iz udobnosti sopstvenog doma. Sve što vam je potrebno za ovakav način učenja je dobra Internet konekcija, kao i uređaj koji vam omogućava video pozive. Osim od kuće, ukoliko koristite laptop ili tablet, možete učiti bilo gde da se nalazite što je svakako prednost koja je posebno pogodna za poslovne ljude koji se često nalaze na putu. Kvalitet kursa je isti kao i da pohađate u samoj školi, a na ovaj način uštedećete vreme koje bi vam trebalo da dođete do naše škole.\nTermini svih kurseva su apsolutno prilagođeni vama, i dogovaraju se samim predavačima, tako da možete učiti onda kada vama to najviše odgovara. Na vama je samo da se odlučite i izaberete jedan od nivoa, u zavisnosti od vašeg znanja.


("Sl. glasnik RS", br. 36/2006)\nPrava sveštenika, odnosno verskih službenika\nVršenje svešteničke, odnosno verske službe reguliše se autonomnim propisima crkava i verskih zajednica.\nSveštenici, odnosno verski službenici su slobodni i nezavisni u obavljanju bogoslužbene delatnosti koja se vrši u skladu sa zakonom i autonomnim pravom crkve ili verske zajednice.\nSveštenici, odnosno verski službenici ne mogu biti pozvani na odgovornost pred državnim organima za svoje postupanje pri obavljanju bogoslužbene delatnosti koja se vrši u skladu sa stavom 3. ovog člana.\nSveštenik, odnosno verski službenik ima pravo da učestvuje u svim vidovima javnog života, osim ako je to zabranjeno unutrašnjim pravilima ili pojedinačnom odlukom crkve i verske zajednice koja ga postavlja.\nDržava ne može ograničavati građanska ili politička prava sveštenika, odnosno verskog službenika na osnovu njegovog verskog položaja ili službe koju vrši.\nAko nadležni državni organ liši slobode sveštenika, odnosno verskog službenika, dužan je da o tome odmah obavesti nadležni organ crkve, odnosno verske zajednice kojoj isti pripada.\nDržava štiti službenu uniformu i njene delove, kao i obeležja čina i dostojanstva sveštenih lica, odnosno verskih službenika, u skladu sa zakonom i autonomnim pravom crkve ili verske zajednice.\nAko je zahtev nepotpun ili je naziv suprotan članu 19. ovog zakona Ministarstvo će pozvati podnosioca da zahtev dopuni ili ispravi u roku od 30 dana. Ako zahtev u navedenom roku ne bude dopunjen ili ispravljen, Ministarstvo će odbaciti zahtev.\nVerska organizacija prijavljena po propisima o udruženjima koja ne podnese zahtev za upis u Registar u roku od jedne godine od dana stupanja na snagu ovog zakona neće se smatrati verskom organizacijom u smislu ovog zakona.\n3) ako je pravosnažnom sudskom presudom ustanovljeno da verska organizacija ostvaruje ciljeve drugačije od onih radi kojih je osnovana.\nRešenje o upisu, odbacivanju zahteva za upis, odbijanju upisa ili brisanju iz Registra je konačno i protiv njega se može pokrenuti upravni spor.\nSocijalna prava sveštenika, odnosno verskih službenika\nCrkva i verska zajednica može pokrenuti postupak verifikacije, odnosno akreditacije verske obrazovne ustanove radi uključivanja u sistem obrazovanja, u skladu sa propisima o obrazovanju.\nSvedočanstva i diplome verskih obrazovnih ustanova\nSocijalna prava učenika i studenata verskih obrazovnih ustanova\nNosioci kulturne i naučne delatnosti\nNosioci kulturne i naučne delatnosti crkava i verskih zajednica su manastiri, riznice, muzeji, arhivi, naučnoistraživačke ustanove, biblioteke, specijalizovane škole i ustanove, umetničke i konzervatorsko-restauratorske radionice, kulturno-umetnička društva, horovi i druge ustanove i udruženja.\nZaštita sakralnog nasleđa i kulturnih dobara\nInformativna i izdavačka delatnost\nFinansiranje kulturnih i naučnih ustanova i programa


Problem pravosuđa to što nije nezavisno\nBeta 27. oktobra 2015. 13:05\nMisija Organizacije za evropsku bezbednost i saradnju (OEBS) predstavila je danas izveštaj o postupcima za ratne zločine od 2003. do 2014. godine u Srbiji u kojem su iznete brojne zamerke srpskom pravosuđu.\nOebs je u izveštaju naveo nepravilnu primenu propisa, nedoslednost u sudskoj praksi, kršenje principa pravičnog suđenja, a te primedbe odbacili su sprsko tužilaštvo i sud za ratne zločine.\nŠef misije Oebsa Petar Burkhard izjavio je da je od 2003. do 2014. godine procesuirano 160 osoba, da su pravosnažno okončana 27 predmeta u kojima su osuđene 73 osobe.\n„To pokazuje slab kvalitet suđenja i teškoće sa kojima se suočavalo pravosuđe“, izjavio je Burhard na skupu održanom u Medija centru u Beogradu.\nOn je rekao da je problem pravosuđa to što nije nezavisno, što je evidentan politički pritisak, ali i što procesuiranje ratnih zločina nema političku podršku i podršku javnosti.\nOcenio je i da su veliki problem srpskih organa poteškoće u pribavljanju dokaza koje zavisi od međunarodne saradnje i oslanjanje na svedoke.\nNa statisku, ali i ceo izveštaj prvo je reagovao sudija Odeljenja za ratne zločine Višeg suda u Beogradu Milan Dilparić koji je naveo da su podignute optužnice protiv 214 osoba.\nDodao je da je 65 osoba pravosnažno osuđeno, 34 oslobođeno, kao i da je nepravosnažno osuđeno sedmoro, a četvoro nepravosnažno oslobođeno.\nDiliparić je kazao i da je Tužilaštvo odustalo od gonjenja 48 osoba, a da je protiv 17 osumnjičenih postupak obustavljen zbog smrtnog slučaja.\n„Ljudi umiru, izvršioci, svedoci i to je najveća opasnost, vreme nam teče kroz ruke“, upozorio je sudija i dodao da su za 118 osoba postupci u prekidu, što znači da su istrage pokrenute, ali su prekinute jer se osumnjičeni nalaze pod poternicama drugih država.\nDiliparić nije želeo da komentariše navode u izveštaju da je određen broj presuda i optužnica karakterisala nepravilna primena odredaba međunarodnog prava i neujednačenost kaznene politike, navodeći da je to posao Vrhovnog kasacionog suda, ali je ukazao na niz netačnih tvrdnji u analizi.\nPrema njegovim rečima, autori izveštaja za koje se „ne zna ko su, jer nisu objavljene njihove biografije“, netačno su naveli da Srbija ne izručuje Crnoj Gori osumnjičene za ratne zločine, jer je on lično predao više osoba.\nTužilac za ratne zločine Vladimir Vukčević takođe je kritikovao izveštaj, navodeći da se ne može reći da su optužnice nejasne i da je to laički zključak.\nGovoreći o zamerci da poslednjih godina broj istraga opada, odnosno da jedan tužilac pokrene nov predmet u proseku za tri godine, Vukčević je rekao da to statistički jeste tako, ali ne i suštinski.\n„Imali smo problema kada smo prešli na tužilačku istragu, ali statistički je to vrlo varljivo, nije isto pokrenuti jedan predmet sa jednom ili dve žrtve i predmet Srebrenica sa 300 žrtava“, rekao je Vukčević.\nŠef misije Evropske unije Majk Daveport poručio je da je pitanje pravde i pravosuđa „visoko kotirano u agendi EU“ i da će upravo poglavlje 23 koje se odnosi na tu oblast, biti među prvima koja će biti otvorena.


Vesti online / Sport / Košarka / Zečević zavodi red u KK Partizan! Smenjuje Danilovića i Vujoševića?\nPosle uspešno obavljenog posla u fudbalskom klubu i imenovanja Zorana Popovića za predsednika, sada sledi smena Duška Vujoševića i Predraga Danilovića. Kako saznaje dnevni list Blic, trenutno se lobira da se na čelo uprave dovede neko od košarkaških asova.\nKOŠARKA VIDEO: Vujošević opet govorio o Čoviću\nKOŠARKA Šta je rekao predsednik Partizana za tužbu Vujoševića?\nKOŠARKA Lendejlov dabl-dabl u pobedi nad Igokeom (VIDEO)


Razvoj stonoteniskog sporta u našem gradu – Ozon Media\nSremska Mitrovica – Jedini gradski stonoteniski klub „Srem Spin“ iz Sremske Mitrovice počeo je sa radom mlađih kategorija.\nIako se takmiči uspešno u 2. Vojvođanskoj ligi, vremenom se rad kluba sveo na desetak takmičara i to samo u seniorskoj konkurenciji. Osetila se potreba za podmlađivanjem ekipe, što je ovih dana i urađeno.\nU saradnji sa Gradskom upravom za sport, poboljšani su uslovi treniranja i omogućeni su dodatni termini za trening pionira i kadeta u foajeu PSC“Pinki“.\nMladen Nedeljković, jedan od trenera mlađih kategorija i aktivan takmičar, ističe da utorkom i četvrtom se odvijaju treninzi 20-toro dece koja imaju afiniteta za ovaj sport. Radimo sa decom nas nekoliko, Albert Varga, Sava Jeremić, Vladimir Čupić i ja, te za ovo kratko vreme već su vidljivi rezulati. Deca „upijaju“ naše pokazno – demonstrativne i korketivne vežbe, tako da se izdvaja nekoliko talentovanih igrača, i ukoliko se ovako nastavi, imamo nameru da od sledeće takmičarske sezone uvrstimo ih u ekipu koja će se takmičiti u Sremskoj ligi, odnosno najnižem rangu takmičenja.\nRadovan Miljković, predsednik kluba, navodi da je podmlađivanje jedan od preduslova za razvijanje i napredovanje kluba u takmičarskom delu.\nPored dečaka, redovno posećuje treninge i jedna devojčica, je Milica Petrović, koja ravnopravno igra sa svojim vršnjacima. Očekujemo da nam se priključi još devojčica koje vole stoni tenis.\nBogdan Božin iz Gradske uprave za sport kaže da u narednom periodu ciljevi su da se omasovi stoni tenis kao sport. Pored ovog funkcionišu još dva kluba u našoj opštini, u Kuzminu i Šuljmu, a navodim primer, u Jarku je ugašen klub, iako je ovo mesto bilo poznato kao rasadnik dobrih stonotenisera.\nPotrebno je sagledati stanje i obezbediti pri školama uslove za održavanje školskih sekcija, nastavnike koji će voditi sekcije ili entuzijaste koji će pri mesnim zajednicama poboljšati uslove bavljenja dece fizičkom kulturom i bavljenja sportom uopšte – ističe Božin.


U BANJU O TROŠKU DRŽAVE\nIzvor: Alo!/S.Đorđević/Lokalne novine | Obrenovac, 25.05.2021.\nEvo kako da se prijavite!\nLepa vest za naše najstarije sugrađane...\nPenzioneri čija mesečna primanja ne prelaze 29.378 dinara moći će i ove godine da se rehabilituju u nekoj od banja Srbije o trošku države. Ovo pravo na desetodnevnu besplatnu rehabilitaciju imaju korisnici starosnih, invalidskih i porodičnih penzija koji imaju prebivalište na teritoriji Srbije.\nKako objašnjavaju u Republičkom PIO fondu, podnošenje prijava traje do kraja meseca. Pravo da se prijave imaju svi penzioneri, uključujući i one koji penziju dobijaju iz inostranstva, pod uslovom da zbir njihovih čekova ne prelazi 29.378 dinara, a članstvo u nekom penzionerskom savezu nije uslov za odlazak u banju.\nPenzioneri podnose ček, odnosno dokaz o visini penzije iz inostranstva, popunjenu prijavu sa izjavom gde žele da idu na propisanom obrascu, kao i potvrdu da, osim penzije, nemaju drugih primanja i da ovlašćuje Republički PIO fond da u njihovo ime i za njihov račun zaključi ugovor s ustanovom za rehabilitaciju. Potrebna je i raspoloživa medicinska dokumentacija ukoliko je korisnik poseduje.\nGde podneti prijave\nPrijave se podnose udruženjima, odnosno odborima filijale Fonda na kojoj korisnik ima prebivalište, dok korisnici sa teritorije AP Kosovo i Metohija prijave podnose najbližoj filijali Fonda prema mestu prebivališta, odnosno boravišta.\nRang-lista se objavljuje 16. radnog dana od dana isteka oglasa. Na redosled će uticati visina penzije, dužina staža osiguranja, dužina korišćenja penzije, ostvareno pravo na tuđu negu i pomoć i ostvareno pravo na porodičnu penziju za korisnika koji je to pravo ostvario kao dete koje nije sposobno za samostalni život i rad.


Britansko tenisko udruženje saopštilo je na svom veb-sajtu vest o smrti nekada prvorangirane britanske teniserke, za koju je nekadašnji trener reprezentacije u Kupu federacije Jan Bejts rekao da je "pravi uzor, veliki borac i divan prijatelj".\nBaltača je rođena u Kijevu, a Britaniju je zastupala na Olimpijskim igrama u Londonu 2012. godine. U januaru je otkriveno da ima rak jetre, dva meseca nakon što se oprostila od tenisa i samo nekoliko sedmica pošto se udala za svog dugogodišnjeg trenera Nina Severina.\nOna je hronične probleme sa jetrom imala od 19. godine i s tim se borila kroz celu karijeru, uzimala lekove i bila pod stalnim nadzorom.\nNajbolje rangirana, Baltača je bila 2010. godine, na 49. mestu u svetu a tri puta\nse plasirala u treće kolo Grend slem turnira. Zbog problema sa skočnim zglobom povukla se u novembru i nadala se da će svoje iskustvo iskoristiti za razvoj nove generacije britanskih teniserki.